Цементнинг янги тури бир неча километр баландликдаги биноларни қуриш имконини беради\n09:17 / 05.12.2017\nГерманиянинг Констанц университети олимлари вайрон бўлишга барқарор бўлган цементни ишлаб чиқишганини таъкидламоқда. Ушбу қурилиш маҳсулоти бугунги кундаги энг баланд осмонўпар бинолардан 10 марта баландроқ иншоотларни қуриш имконини беради. Бунга олимларнинг цементни бириктирувчи асосий элемент тузилмасини ўзгартиришга муваффақ бўлгани сабаб бўлди, деб ёзмоқда Digital Trends.\nОлимлар бугунги кунда қурилиш соҳасида фойдаланилаётган материалнинг камчиликлари бартараф этилган янги цемент турини ишлаб чиқиш устида изланишди. Улар биринчи навбатда жуда юқори босимда пайдо бўладиган ёриқларга барҳам беришни хоҳлашди. Бундай цемент нафақат илгари барпо қилинмаган осмонўпар биноларни қуриш, балки ўта мустаҳкам, зилзилаларга бардошли, турли биноларни барпо этиш имконини берар эди. Сув остида яшайдиган айрим жониворларни ўрганиш натижасида ушбу мақсадга ечим топилди.\n«Биз цементнинг нанотузилмасини ўзгартирдик, шу билан анча тартибли қилдик. Янги тузилма денгиз типратиконларидан ўзлаштирилди. Биз ушбу ҳайвонларнинг тартибли равишда жойлаштирилган ғиштларни ёдга солувчи тиконларини ўргандик. Айни моделни биз тадқиқотимизга кўчирдик. Бизнинг асосий ютуғимиз шу бўлдики, биз цементдаги асосий бириктирувчи элемент – кальций гидросиликати кристалларининг парчаланишига барҳам беришнинг уддасидан чиқишган. Биз илк маротаба тартибли кальция гидросиликати ишлаб чиқдик» , — дейди профессор Ҳельмут Кельфен.\nОлимларнинг изоҳ беришларича, уларнинг ихтироси цементнинг эластиклигини таъминлайди. Оддий материал сиқилишга мустаҳкамдир, аммо чўзилиш ва эгилишларда парчаланиб кетади. Унинг тартибли тузилмаси мустаҳкамликни кучайтириш баробарида чўзилишга ҳам чидамли бўлишини таъминлади. Синовлар янги технология асосида ишлаб чиқилган цемент бугунги кунда фойдаланилаётган маҳсулотдан 40-100 марта кучлироқ бўлишини кўрсатди. Биргина муаммо – унинг қийматидир. Олимларнинг айтишича, бу цементни ҳозирги технологиялар билан ишлаб чиқариш қимматга тушади.\nАввалроқ, Британия Колумбияси университети олимлари ҳам 9 баллик зилзила бардош бера оладиган цементни ишлаб чиқишганини эълон қилган эди.


Тил - миллат кўзгуси 09.05.2020 13:51\nБешинчи бебаҳо неъмат\nТилнинг энг асосий манбаи — сўз. Бироқ шу тилда сўзлашувчи халқ унга нисбатан эътиборли ва масъулиятли муносабатда бўлмаса, бора-бора бу тил унутилиши, йўқолиб кетиши ҳеч гап эмас.\nЎзбек тили луғати жуда бой. Аммо ундан олинган сўзларни қаторлаштириб ташлаш ёки жимжимадор сўзлардан нутқимизда, матнимизда кўпроқ фойдаланиш билан тўғри гапирган ё ёзган бўлиб чиқмаймиз. Негаки, тилнинг ўз меъёр ва қоидалари бор! Қолаверса, сўзларни ўз ўрнида қўллай билиш ҳам керак. Масалан, илм-фан тили билан адабий-бадиий асарлар яратиш имконсиз. Аксини қўлласак ҳам, бирор тайинли натижага эришиб бўлмаса керак.\nХудди шундай, бадиий матн ёзиш услубини идора, ташкилот ва муассаларда давлат тилида иш юритиш қоидаларига татбиқ этишдан мантиқ йўқ. Ёхуд оғзаки нутқимиздан фойдаланиб, ҳуқуқий-меъёрий ҳужжатлар яратиб бўлмайди! Буларнинг барчасини бирлаштирувчи ягона восита бор. Бу — адабий тил!\nАммо кейинги йилларда кўплаб жабҳаларда, айтайлик, турли фильм ва сериаллар, кўрсатуву эшиттиришлар, мақолаю асарларда адабий тил меъёрлари қўпол равишда бузилмоқда. Давлат тили қоидаларига риоя этилмаяпти! Шева ва лаҳжалар, жаргонлар, русча ва инглизча сўзлар катта экранлардан янграмоқда. Бундан ташқари, кўчалар, пештахталар, автобус бекатларида имло хатолари билан ёзилган эълон ва рекламаларнинг йиллаб тўғриланмаслигидан ҳам оғринамиз. Уларни ўз вақтида огоҳлантириш, танбеҳ беришга эса истиҳола қиламиз. Бизнинг бу эътиборсизлигимиз оқибатида тилимиз азият чекади, қадрсизланади.\nАхлоқий меъёрларга тўғри келмайдиган сўз ва иборалар билан тилимизни булғаш, луғатимизда таржимаси бўла туриб, четдан кириб келган сўзларни ишлатиш ҳам муомала маданияти меъёрларига зиддир. Масалан, дақиқани “минут”, сонияни “секунд” деб ишлатиб кетаверамиз. Ваҳоланки, луғатимизда бундай сўзларнинг муқобиллари бор. Мисол учун, рус тилидаги “лицо” сўзини, қўлланиш ўрнига кўра, юз, чеҳра, рўй, ораз, ранг, афт, ангор, бет, башара... деб таржима қилиш мумкин.\nОлимларнинг тадқиқотларига қараганда, рус тилидаги “карандаш” сўзи “қора тош”, “караул” сўзи “қоровул” сўзларидан келиб чиққан. Бунга ўхшаган мисолларни кўплаб келтирса бўлади.\nКўчиб кирувчи сўзлар тўплами айрим ҳолларда “интернационал сўзлар” сифатида хаспўшланади. Бунга “бизнес”, “маркет”, “мини”, “супер”, “менежер”, “вип”, “лидер”, “аудио”, “видео”, “аут”, “интер”, “сервис” каби сўзлар мисолдир. “Оргтехника”, “канцелярия” ва буларга боғлиқ воситалар, жиҳозлар номланиши ҳам шундайлигича қабул қилинган. Айниқса, компьютер соҳасидаги иборалар хорижий номлари билан аталиши давом этиб келмоқда (файл, сайт, корзина, флешка, бот, сноска, домен, сетевое окружение, слайд, спам ва ҳоказо). Биз бу сўзларнинг иложи борича ўзбекча муқобилини топишимиз керак, албатта.\nҲақиқатан, миллат қиёфаси унинг тил бойлиги билан намоён бўлади. Бир замонлар дунёга тил борасида ҳам ҳукмронлик қилган маданиятимиз юксак ривожланган давлатлар тараққиёти ва глобаллашувга “ютилиб” кетмаслиги учун ҳаракат қилишимиз зарур бўлади.\nТан олиб айтишимиз керакки, бугунги кунда сўзлашувимизда асосан рус тилидаги ибораларни қўллаш учраб туради. Бу, албатта, миллий тилимизга эътиборсизлик оқибатидир. “Вапше”, “окей”, “неужели”, “так што”, “ну”, “пака”, “пастоянно”, “давай”, “низашто”, “тема” “как раз”, “так”, “даже”, “нармални” каби бир қанча қурама сўзлар сўзлашув тилимизга кириб келганки, ҳатто уларни ўша тил асосида ҳам юқорида келтирилгандек шаклда қўллаб, тўғри талаффуз ҳам қилмайдиганлар бор.\nШу ўринда автобекатлар номини ҳам ўйлаб кўриш керак бўлади. Нафақат йўловчилар, балки ҳайдовчиларнинг ўзи ҳам бекат номларини нотўғри талқин қилиш ҳолатларига дуч келяпмиз. Мисол учун, “Ц 1”, “Алайский”, “Фархадский” ёки “Детский мир” деган иборалар қаердан пайдо бўлган?\nАгар йўловчилар нотўғри атаса, ҳайдовчилар тўғри талаффуз қилиб ибрат бўладиган вақтга етиб келмадикми?!\nМана, метро бекатларимиз номи ранг-баранг-ку. Асл номи ҳам топиб қўйилмоқда. Тошкент шаҳар ҳокимлигининг 2015 йил 16 июндаги қарорига асосан метронинг Ҳамза бекати номи — Новза, Ҳабиб Абдуллаев бекати — Шаҳристон, Чкалов бекати – Дўстлик деб номланди. Новза — жойнинг тарихий номи. Қадимда бу ҳудуддан оқиб ўтадиган Бўзсув канали ирмоғига тўғон қурилиб, баландликдаги бўш ётган ерларда боғ-роғлар яратилган. Экинзор далаларга нов (тўғон) орқали сув чиқарилган. Шу муносабат билан мазкур манзил ва унинг яқин-атрофидаги ерлар “Новза”, яъни нов орқали сув чиқарилиб обод қилинган жой деб аталади.\nАйни пайтда Чилонзор туманида жойлашган ушбу ҳудудда шу номдаги маҳалла, кўча, бекат, савдо мажмуаси ва масжид бор. Шундай экан, биз нега автобус бекатларини шундай гўзал номлар бериб безатмаймиз?\nДавлат тилимиз тақдири билан боғлиқ бундай муаммолар идора, ташкилот ва муассасалардаги иш юритиш жараёнида ҳам кўплаб учрайди. Масалан, ўзим фаолият бошлаган “Ўзбекгидроэнерго”акциядорлик жамияти тизимида четдан кириб келган ёт сўзлар кўп. Жумладан, халқаро атамаларни ҳисобга олмаганда, “гидрогенератор”, “синхрон компенсатор”, “турбогенератор”, “подшипник”, “гидроагрегат”, “парогенератор”, “трансформатор” каби сўз ва тушунчалар ўзбекча муқобилини кутиб ётибди.\nАждодларимизнинг илк эътиқод манбаи — “Авесто”да тўрт унсур — сув, тупроқ, олов ва ҳаво муқаддас саналган. Мен булар сирасига тилни ҳам киритган бўлардим. Зеро, тилимиз — биз учун бебаҳо неъмат. Уни қадрлаш, эъзозлаш ва азиз билиш, қолаверса, бор бисоту жозибаси билан, янада бойитиб келажак авлодларга етказиб бериш барчамизнинг бурчимиздир.\n“Ўзбекгидроэнерго” АЖ бошқарув раисининг маънавий-маърифий ишлар самарадорлигини ошириш,\nДавлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчиси


АҚШда TikTok ни тақиқлаш режалаштирилмоқда – Газета.uz\nАҚШ президенти Доналд Трамп агар Хитойнинг TikTok иловаси 15 сентябрга қадар Microsoft ёки бошқа америкалик компания томонидан сотиб олинмаса, мамлакатда унинг тақиқланиши ҳақида эълон қилди. Сотиб олинган тақдирда, келишувдан тушган маблағнинг бир қисмини АҚШ Ғазнасига туширилиш шарти қўйилди.\nLotinchada 4 август 2020, 14:45 Жаҳон\nАҚШ президенти Доналд Трамп мамлакатда TikTok ва Хитойнинг бошқа дастурлари ва хизматларини тақиқлашини расман эълон қилди. Агар TikTok АҚШ компанияси томонидан сотиб олинадиган бўлса, илова мамлакатда ишлашни давом эттириши мумкин ва бунда битимдан тушган маблағнинг бир қисми АҚШ Ғазнасига тушиши шарт қилиб қўйилди. Бу ҳақда Bloomberg маълумотларига таянган ҳолда TJournal хабар берди.\nТрамп TikTok 15 сентябргача «Microsoft ёки бошқа жуда америкалик компания» томонидан сотиб олинса, унинг фаолият кўрсатишига розилик беришини таъкидлади. Бироқ, келишувга кўра, АҚШ Ғазнаси ҳам ҳисобга олиниши, унга «кўп пул туширилиши» керак дейилди. Агар муддатидан олдин келишувга эришилмаса, у ҳолда TikTok мамлакатда тақиқланади.\nИлк бор АҚШда TikTok ни тақиқлаш ҳақида июль ойида гапира бошлашди. Кейинчалик Financial Times хизмат АҚШ савдо вазирлиги томонидан Huawei сингари қора рўйхатга олиниши кутилаётгани ҳақида хабар берди.\nАввалроқ, 31 июль куни Bloomberg ва New York Times турли манбаларга таянган ҳолда, Microsoft корпорацияси TikTok нинг АҚШдаги қисмини сотиб олиш бўйича музокаралар олиб бораётганини айтди. Шу куни Трамп мамлакатда хизматни «зудлик билан» тақиқлаши ҳақида эълон қилди.\n3 августга ўтар кечаси Microsoft TikTok бизнесининг бир қисмини сотиб олиш режаларини расман тасдиқлади. Агар томонлар келишувга эришса, компания нафақат хизматнинг АҚШдаги қисмини, балки Канада, Австралия ва Янги Зеландиядаги бўлинмаларига ҳам эга бўлади.\nMicrosoft бош директори Сатья Наделла аллақачон Доналд Трамп билан суҳбат қилганини маълум қилди. Компания TikTok сотиб олган тақдирда барча фойдаланувчи маълумотларини АҚШга кўчиришга ва шунингдек, маълумотлар чет эл серверларидан ўчирилганлигига ишонч ҳосил қилишга ваъда қилди.\nTikTok — бу Пекинда жойлашган ByteDance га тегишли бўлган қисқа видеолавҳалар яратиш ва кўриш хизмати. Икки йил олдин ушбу хизматнинг аудиторияси кунига 800 млн кишини ташкил этган, аммо TikTok фойдаланувчилар сони тўғрисида расмий маълумот бермаяпти, деб ёзади VC.ru.\nМасалан, Буюк Британияда TikTok нинг фаол фойдаланувчилари сони ойига 3,7 млн дан ошади, видеолар томоша қилишнинг ўртача кўрсаткичи 5 млрд га тенг. Франциядаги фойдаланувчилар сони 4 млн дан ошади, уларнинг ҳар бири ушбу иловада кунига 40 дақиқа сарфлайди.\nУшбу хизматнинг Ўзбекистонда оммалашуви ўтган йил кузида қайд этилган эди. TikTok юклаб олишлар сони бўйича биринчи бешликка кирган эди, дея хабар беради Spot.uz. Июль ойи ўрталарига келиб, TikTok мамлакатда ҳам iOS, ҳам Android фойдаланувчилари орасида энг кўп юклаб олинган дастурга айланган.\nTikTok АҚШ ҳукуматини судга берди 25 август 2020, 13:05


Токио-2020 ғолиблари эсдалик нишонлар билан тақдирланишди - 02.09.2021, Sputnik Ўзбекистон\nБеш нафар Олимпия ўйинлари совриндорлари ва уларнинг мураббийларига Мустақилликнинг 30 йиллиги эсдалик нишонлари топширилди. 02.09.2021, Sputnik Ўзбекистон\nТОШКЕНТ, 2 сен – Sputnik. Токио-2020 Олимпия ўйинлари совриндорлари “Ўзбекистон Республикаси Мустақиллигининг 30 йиллиги” эсдалик нишонлари билан тақдирланишди. Бу ҳақда Миллий олимпия қўмитаси хабар берди.Тадбир МОҚда бўлиб ўтди. Унда Қўмита раҳбарияти, спортчилар ва уларнинг мураббийлари, спорт фахрийлари ҳам иштирок этишди. Спортчилардан ташқари уларнинг мураббийлари ҳам эсдалик нишонлари билан тақдирланишган.Токиодаги Олимпия ўйинлари 23 июлдан 8 августга қадар бўлиб ўтди. Унда Ўзбекистон делегацияси 3 та олтин ва 2 та бронза медалларини жамғариб, умумжамоа ҳисобида 206 мамлакат орасида 32-ўринни эгаллади. Осиё давлатлари орасида кейин бешинчи, МДҲ мамлакатлари орасида иккинчи, туркий давлатлар орасида ва Марказий Осиё минтақасида биринчи бўлди.Олимпиадада боксчи Баҳодир Жалолов, оғир атлетикачи Акбар Жўраев ва тхаэквондочи Улуғбек Рашитов чемпион бўлиб, олин медалга сазовор бўлишди. Эркин курашчи Бекзод Абдураҳмонов ва дзюдочи Давлат Бобонов “бронза”га эга чиқди.\nмиллий олимпия қўмитаси, баҳодир жалолов , токио олимпиадаси-2020\nБеш нафар Олимпия ўйинлари совриндорлари ва уларнинг мураббийларига Мустақилликнинг 30 йиллиги эсдалик нишонлари топширилди.\nТОШКЕНТ, 2 сен – Sputnik. Токио-2020 Олимпия ўйинлари совриндорлари “Ўзбекистон Республикаси Мустақиллигининг 30 йиллиги” эсдалик нишонлари билан тақдирланишди. Бу ҳақда Миллий олимпия қўмитаси хабар берди.\nТадбир МОҚда бўлиб ўтди. Унда Қўмита раҳбарияти, спортчилар ва уларнинг мураббийлари, спорт фахрийлари ҳам иштирок этишди. Спортчилардан ташқари уларнинг мураббийлари ҳам эсдалик нишонлари билан тақдирланишган.\nТокиодаги Олимпия ўйинлари 23 июлдан 8 августга қадар бўлиб ўтди. Унда Ўзбекистон делегацияси 3 та олтин ва 2 та бронза медалларини жамғариб, умумжамоа ҳисобида 206 мамлакат орасида 32-ўринни эгаллади. Осиё давлатлари орасида кейин бешинчи, МДҲ мамлакатлари орасида иккинчи, туркий давлатлар орасида ва Марказий Осиё минтақасида биринчи бўлди.\nОлимпиадада боксчи Баҳодир Жалолов, оғир атлетикачи Акбар Жўраев ва тхаэквондочи Улуғбек Рашитов чемпион бўлиб, олин медалга сазовор бўлишди. Эркин курашчи Бекзод Абдураҳмонов ва дзюдочи Давлат Бобонов “бронза”га эга чиқди.


Таваллуд топган сана: 2 yanvar 1913 йил\nВафот этган сана: 1 Феврал 2002 йил\nЭдуард Арбенов — рус совет насрнафиси, драматург, таржимон, Совет иттифоқи ёзувчилар уюшмаси аъзоси. Ўзбекистонда хизмат кўрсатган маданият ходими. Асл исми - Альфред Рудольфович Бендер.\nБендер Альфред Рудольфович, миллати немис, 1913 йил 2 январь куни Харьковда хизматчи оиласида туғилган. 1918 йили отаси оиласи билан Туркистонга, Тошкентга кўчирилган, ТуркСиб бош ҳисобчиси бўлиб ишлаган.\n1935 йили Альфред Бендер Тошкент давлат университетининг тарих факультетининг “Тарихчи” мутахассислиги бўйича тамомлаган. Ўқиш даврида “Ўзбекистон комсомоли” газетасининг штатдан ташқари ходими бўлиб ишлайди.\n1938 йили “Шарқ пионери” газетаси таҳририятига адабиёт ва санъат бўлими мудири лавозимига олинади. 1941 йили “Ўзбекистон комсомоли” газетаси таҳририятига Самарқанд вилояти бўйича махсус мухбир лавозимига ўтказилади.\n1941 йили миллати туфайли жазоланган, 1947 йили оқланган.\n1947 йилдан 1957 йилгача ёзувчилар Брянцев ва Дудинцевларнинг котиб-маърузачиси бўлиб ишлаган. 1958 йили Тошкентга қайтади ва “Ўзбекистон комсомоли” газетасида мухбир бўлиб ишини давом эттиради. 1961 йилдан Тошкентдаги “Ёш гвардия” нашриётида катта муҳаррир, 1965 йилдан нашриёт бош муҳаррири ўринбосари лавозимларида ишлайди. 1969 йилдан то нафақага қадар “Шарқ юлдузи” журнали бош муҳаррири ўринбосари бўлган.\n1958 йили уйланган, турмуш ўртоғи - С.А.Беликова-Еланская- журналист, театршунос. 1960 йили қизи Майя дунёга келган.\n2002 йили 1 февраль куни инсульт туфайли вафот этган.\n1965 йили Совет иттифоқи ёзувчилар уюшмасига аъзоликка қабул қилинган. Эдуард Арбенов таҳаллуси остида қуйидаги ҳикояларни нашрдан чиқарган:\n“Жданко биз билан қолади”;\n“Агар Борисни учратсангиз”;\n“Токио вақти билан 6.30 да”.\n1965 йили, ўзининг “Қақнус” номли романи асосида суратга олинган “26 чига ўқ узилмасин” фильмининг сценарий муаллифи бўлган. Бутун ижодий ҳаёти давомида ўзбек ёзувчиларининг асарларини адабий таржимаси билан фаол шуғулланган. У Шароф Рашидов, Назир Сафаров қорақалпоқ ёзувчиси Саидбергенов ва кўплаб таниқли Ўзбекистон носирларининг асарларини таржима қилган.\nКўп йиллар давомида ЎзССР Ўзбекистон ёзувчилар уюшмаси қошидаги ёш шоир ва носирлар ишларини назоратига олган. Унинг ўқувчилари орасида машҳур шоир А.С.Файнберг ва бошқа машҳур адиблар учрайди.\nАдабий фаолияти давомида Ўзбекистон Олий Кенгаши медаллари ва дипломлари билан кўп карра мукофотланган. Ўзбекистонда хизмат кўрсатган маданият ходими унвонига эга.\nМайя Альфредовна Бендер, А.Р.Бендернинг қизи, шифокор-отоларинголог, ҳозирги вақтда Тошкентда яшайди ва ишлайди.


Ҳиндистон Республикаси ташқи ишлар давлат вазири Ислом Каримов қабрини зиёрат қилди\nМеҳмон дастлаб Ҳазрати Хизр мажмуасида Ўзбекистон Республикасининг Биринчи Президенти Ислом Каримов қабрини зиёрат қилди. Буюк Йўлбошчимиз қабрига гул қўйилиб, унинг хотирасига ҳурмат бажо келтирилди. Ислом Каримов руҳи покларига Қуръон тиловат қилинди.\n– Ўзбекистон Республикаси Биринчи Президенти Ислом Каримов вафоти Ҳиндистон ҳукумати ва халқини ҳам чуқур қайғуга солди, – дейди Мобашар Жавад Акбар. – Чунки Ислом Каримов нафақат Ўзбекистон раҳбари, балки халқаро майдонда юксак нуфузга эга, тинчликпарвар, доно сиёсатчи эди. Ҳиндистон ва Ўзбекистон ўртасида савдо-иқтисодий, маданий-гуманитар соҳалардаги ҳамкорлик алоқаларининг мустаҳкамланишида Ислом Каримовнинг хизматлари жуда катта бўлди. Биз бу алоқаларни изчил давом эттиришга тайёрмиз.\nҲиндистонлик меҳмонлар Самарқанд шаҳрининг қарийб уч минг йиллик тарихидан сўзловчи “Афросиёб” музейидаги ноёб экспонат ва ашёлар, дунёга машҳур деворий суратларни қизиқиш билан томоша қилди. Шаҳар ўтмиши акс эттирилган ҳужжатли фильм уларда катта таассурот қолдирди.


АҚШнинг Россия дипломатларига қарши янги чоралари маълум бўлди\n08:38 / 14.08.2017\nВашингтон россиялик дипломатларнинг ҳаракатларини янада чегаралаши ва нотификация жараёнини қатъийлаштириши мумкин. Бу ҳақда "Известия" газетаси дипломатик манбаларига асосланган ҳолда ёзмоқда.\nНашрга кўра, бу Москванинг дипломатик ходимлар сони ва дипломатик мулкка нисбатан қўллаган чораларига жавоб тариқасида қўлланилиши мумкин.\nРасмий Вашингтон, Россия элчихонаси ходимлари ва техник ишчиларининг ҳаракатланиш периметрини ҳозирги 25 миль (40 км) радиусдан 10-15 миль (16-24 км) радиусгача қисқартириши мумкин. Шу билан бирга, Россия элчихонаси ходимлари ҳукумат томонидан белгиланган меъёрлардан узоқдаги ҳудудларга чиқадиган бўлса, 3 кун аввал давлат департаментини огоҳлантиришлари талаб этилади.\nАйни вақтда бу чеклов 25 милни ташкил этади. У президент Барак Обама вақтида жорий қилинган эди. Бу меъёрлар элчихонанинг ўрта ва кичик қатламига нисбатан жорий этилган. У маслаҳатчилар ва юқори лавозимли дипломатларга татбиқ этилмайди.


Соғлиқни сақлаш вазирлиги: эмланмаган болалар мактабга қабул қилинмайди\n11:34 / 11.12.2015\n“Даракчи” газетасининг мухлисларидан бири таҳририятга мурожаат қилиб, 3 ёшли қизига АКДС эмланишини рад этганини, шунда поликлиника терапевти бола катта бўлганида мактабга қабул қилинмаслигидан огоҳлантирганини айтди. Ушбу мурожаат юзасидан Соғлиқни сақлаш вазирлиги санитария-эпидемиология Бош бошқармаси мутахассиси Дилором Турсунова ўз изоҳларини берди.\n“Ўзбекистон Республикасида жорий этилган эмлаш тақвимига биноан 12 турдаги инфекцияларга қарши эмлаш олиб борилади, - маълум қилди у. – Булар кўкйўтал, бўғма, қоқшол, В вирусли гепатит, қизамиқ, полиомиелит, сил, бактериал менингит ва пневмакокк”.\nУнинг таъкидлашича, вакциналар айрим болаларда реакция бериб, умумий аҳволнинг оғирлашиши, ҳароратнинг кўтарилиш каби ҳолатларга сабаб бўлишига қарамай, уни олиш зарур.\n“Агар сизнинг қизингиз соғлом бўлса, керакли инфекцияга қарши эмлатганингз маъқул, - таъкидлади мутахассис. – Бундай болаларни мактабга олмаслик ҳақида расмий қарор мавжуд”.


Давлат қарзини бошқаришга оид қонун лойиҳаси жамоатчилик муҳокамасига қўйилди\nҚонунда давлат қарзи ва шартли мажбуриятлари билан боғлиқ муносабатларни тартибга солиш назарда тутилган.\nМолия вазирлиги томонидан “Давлат қарзи тўғрисида”ги қонун лойиҳаси ишлаб чиқилди ва жамоатчилик муҳокамасига қўйилди.\nҲужжатда давлат ҳокимияти ва бошқарув органларининг давлат қарзини бошқаришдаги ваколатларини белгилаш, қарз маблағларини бошқаришда парламент ва жамоатчилик назоратини ўрнатиш назарда тутилмоқда.\nТаҳлил қилинишича, Ўзбекистон номидан маблағ жалб қилиш ва давлат кафолатини бериш ўндан ортиқ норматив-ҳуқуқий ҳужжатлар билан тартибга солинган. Аммо республика номидан қарз олиш ва давлат кафолатини беришга оид амалдаги қонун ва қонуности ҳужжатларида бир қанча камчиликлар мавжуд. Хусусан:\nдавлат қарзини бошқаришнинг асосий принциплари ва мақсадлари аниқланмаган;\nдавлат қарзини бошқариш сиёсатини белгиловчи асосий ҳужжат – давлат қарзини бошқариш стратегиясини ишлаб чиқиш ва тасдиқлаш жараёни қонуний белгиланмаган;\nдавлат қарзини бошқариш бўйича ягона ваколатли орган қонун даражасида белгиланмаган;\nдавлатнинг шартли мажбуриятлари қонун билан тартибга солинмаган.\nНатижада давлат қарзининг тез суръатлар билан ўсиб бориши кузатилмоқда, давлат қарзи бўйича зарур маблағларни ўз вақтида тўлашда қийинчиликлар вужудга келмоқда. Бу келгусида давлат қарзи ва шартли мажбуриятлар ҳажмининг кескин ўсиши ҳамда макроиқтисодий барқарорлик учун хатарларнинг ортишига олиб келиши мумкин. Шу сабабли давлат қарзи ва давлатнинг шартли мажбуриятлари билан боғлиқ муносабатларни тартибга солиш зарурияти юзага келди ва “Давлат қарзи тўғрисида”ги қонун лойиҳаси ишлаб чиқилди.\nМазкур қонун билан давлат қарзини бошқариш соҳасини давлат томонидан тартибга солишда Олий Мажлис, президент, Вазирлар Маҳкамаси, Молия ва Иқтисодиёт вазирликлари, Ҳисоб палатаси, Марказий банк ваколатлари белгиланмоқда. Ҳужжатда келтирилишича, Молия вазирлиги давлат қарзини бошқариш соҳасида ягона ваколатли орган бўлади.\n17:33 / 13.10.2021\nАҚШ Конгресси давлат қарзи лимити оширилишини маъқуллади\n11:29 / 08.10.2021\nАҚШ сенати мамлакат тарихидаги илк дефолтга йўл қўймади


Болқон мамлакатларида кучли сув тошқинлари рўй бермоқда (Видео) - Darakchi\nБолқон мамлакатларида кучли сув тошқинлари рўй бермоқда (Видео)\nДУНЁ 16.05.2019, 11:59\nШу кунларда Хорватияда кучли сув тошқинлари рўй бермоқда, деб хабар берди Вести нашри.\nКучли ёғингарчилик туфайли дарёлар ўзанидан тошиб чиққан. Дарё яқинида истиқомат қилувчи аҳоли эса уйларини ташлаб кетишг мажбур бўлишмоқда.Баъзи жойларда электр тармоғида узилишлар бор. Мактабларда дарслар бекор қилинган.\nШу каби ҳолатни Боснияда ҳам кузатиш мумкин.Табиий офат туфайли жойларда фавқулодда ҳолат тартиби жорий этилган.Тошқин ортидан бир неча бор ер кўчкилари ҳам рўй бергани хабар қилинмоқда.


«Ипак ва зираворлар» фестивалидаги кураш мусобақаларида...\n26.05.2019 12:12 0 1193\nФото: Санжар Салимов\nXVIII-Халқаро анъанавий «Ипак ва зираворлар» фестивали лойиҳаларидан ўрин олган миллий кураш беллашувлари «Арк» қўрғонида бўлиб ўтди. 8 вазн тоифасида ўтказилган мусобақада 120 га яқин полвонлар ўзаро беллашди.\n-Матонат ва шижоат сифатини ўзида мужассам этган миллий кураш спортда алоҳида кўзга ташланган. Курашнинг бу тури миллий ўйини сифатида қадрланади. Айниқса, кураш давомида айтиладиган «Ҳалол», «Ёнбош», «Чала», «Дакки», «Танбеҳ» сингари соф ўзбекона сўзлар ушбу спорт тури атамаси сифатида жаҳон бўйлаб кенг истеъмолда қўлланмоқда. Бугунги фестивалда катталар қатори ёш курашчилар ҳам ўз маҳоратини намойиш этишди,-деди вилоят Болалар спортини ривожлантириш жамғармаси директори Ўткир Нажмиддинов.\nМиллий кураш мусобақалари хорижлик томошабинларнинг ҳам қизиқишига сабаб бўлди. Бухоролик Нурбек Тўраев билан Италиянинг Турин шаҳридан келган сайёҳ Жон Карло кураши қизғин таассуротларга бой бўлди.\n- Мен Ўзбекистоннинг миллий маданияти, санъати, халқ анъаналари ва урф-одатларига лол қолдим. Айниқса, фольклор дасталарнинг чиқишлари мени мафтун этди. Ундан ташқари, полвонларнинг куч-ғайратини кўриб, лол қолдим. Бундан фақат ҳайратланиш, завқланиш мумкин. Гарчи ғолибликда устун келмаган бўлсам-да, ўзим ҳам қизиқишларим сабаб, гиламга тушдим,- деди Жон Карло.\nМусобақада туркманистонлик Астанақул Бегалиев, Даянч Ўмиров, бухоролик Малик Раббонаев, Нурбек Тўраев, Мирашраф Фозилов, Амирбек Абдуллаев, Акмал Саидов, тошкентлик Абдулвосит Каримов, Темур Ибрагимовлар гилам муносиб тақдирланишди.\nМаданият Кеча, 22:47


Иван Богур номидаги обрўли ҳарбий лицейда ўқий бошлаган қизлар.\nЎсмир қиз Лина Назипова ҳар доим ота-онасининг изидан боришни орзу қилар эди. Жорий ҳафтада у шундай имкониятга эга бўлди.\nНазипова 2 сентябрда Киевнинг Иван Богур номидаги обрўли ҳарбий лицейида ўқий бошлаган 20 қизнинг биридир. Ушбу гуруҳга илк марта қизлар қабул қилинди.\n− Мен орзуим отам ва бобом сингари вертолёт учувчиси бўлишдир, − деди у ўқишнинг биринчи куни сабоқлари бошланиши олдидан. Линанинг айтишича, унинг онаси ҳам қуролли кучларда хизмат қилади.\n20 қиз ўқувчи учун мактабда янги, алоҳида синф ташкил қилинди, энди ушбу синф Биринчи эскадрильянинг биринчи бўлинмаси деб аталади.\nШу билан синфнинг бошқаларидан фарқи тугайди.\nМактаб директори, генерал-майор Игорь Гордичук мактабдаги 300 ўқувчининг барчаси учун қабул талаблари, жинсидан қатъи назар, бир хил бўлганини, улар фақат қизларнинг кучи, чаққонлиги, бардошлилиги, руҳий тайёргарлиги ва иштиёқига асосланганини айтди.\nМактаб тарихида илк марта қизлар ҳам ўқитиладиган бўлди.\n‒ Мактаб тарихида илк марта қизлар ҳам ўқитиладиган бўлди. Улар кириш имтиҳонларини топшириб, Иван Богур номидаги ҳарбий лицей ўқувчиси деган шарафли номга сазовор бўлди, ‒ деди у Украинанинг “Громадске” хабарлар сайтига. ‒ Агар жорий йил яхши тугаса, биз мактаб раҳбариятига таклифларимизни исботлаб беришимиз ва қиз ўқувчилар сонини яна кўпайтиришимиз мумкин.\nҲарбий лицейнинг қиз курсантлари\nМактабнинг асосий биноси чор Россияси меъморчилиги кўринишида бўлиб, XX аср бошларида қурилган, дастлаб у ерга муҳандислик мактаби жойлашган эди. Бино айни пайтда шаҳарнинг томошабоп жойларидан биридир.\nЖорий йилнинг январь ҳолатига Украина шарқида Бирлашган қўшинлар амалиёти чоғида Москвага суянаётган бўлгинчиларга қарши курашаётган барча аскарларнинг 8 фоизи аёллар, уларнинг 4 фоизи эса катта зобитлардир, дейди ҳарбийлар.\nМудофаа вазирлигига кўра, худди НАТОга аъзо мамлакатларда бўлгани каби, Украина қуролли кучлари сафидаги жами хизматчилариннг 10 фоизи ҳам аёллардир.\nБўлинма командири ва таълим бўйича назоратчи Юлия Микитенкога кўра, гарчи қизлар синфидаги ўқувчиларнинг иштиёқи баланд бўлса-да, ҳафсаласи пир бўлиши ҳам ҳеч гап эмас.\nАйрим қизлар умр бўйи аскар бўлишни орзу қилиб, лицейга кирди.\n‒ 20 қизнинг ҳаммаси ҳам қаерга келиб қолганини тушунадими? Албатта, йўқ, ‒ деди у. “Узр, мен бунга тайёр эмас эдим”, деб айтадиган қизлар бўлиши ҳам мумкин. Ҳеч ким уларни айбламайди, чунки армия хизмати жуда оғир. Лекин айрим қизлар умр бўйи аскар бўлишни орзу қилиб, лицейга кирди. Уларнинг қизиқиши катта, нима истаётганини яхши билади.\n15 яшар Аполинария Иванованинг ҳарбий хизматга қизиқишига шахсий сабаблари бор эди. Лагерга бориб, уруш ветеранлари ҳикоясини тинглагач, шу соҳага қизиқиши янада ортди.\nИванова 2014 йили Россияга суянаётган бўлгинчилар билан Украина аскарлари ўртасида уруш бошлангандан сўнг Луганск вилоятидаги Северодонецк шаҳридан кўчиб кетишга мажбур бўлган эди.\nУруш сабаб оиласи бўлиниб кетди: онаси кекса қариндошларига қараш учун ўша ерда қолди, ўзи эса опаси ва отаси билан хавфсиз Киевга кўчиб ўтди.\n− Мен 11ёшимда аскар бўлишни кўнглимга тугиб қўйган эдим. Бунга ота-онам розилик берди. Улар мени ватанпарварлик лагерларига жўната бошлади. Биз жанг қилиш тактикасини, пулемётни қандай бўлакларга ажратиш ва йиғишни ўргандик, − деди у. – Бу менга келгусида ҳарбий мутахассислик – разведкачиликни танлашимда ёрдам берди. Мен қуруқликдаги қўшинлар сафига бориб қўшиламан ҳамда ўз тажрибам билан қизлар ҳам ҳарбий қисм командири бўлиши мумкинлигини исботлаб беришни режалаштиряпман.


Ўзбекистонда офшор зоналар рўйхати кенгайтирилди - Zamin.uz\nЎзбекистонда офшор зоналар рўйхати кенгайтирилди\n«Юридик ва жисмоний шахслар томонидан валюта операциялари амалга оширилишининг асосланганлиги юзасидан мониторинг олиб бориш тартиби тўғрисидаги низом»га ўзгартириш ва қўшимчалар киритилди, деб хабар бермоқда «Gazeta.uz» Norma келтирган Давлат солиқ қўмитаси ва Ўзбекистон Марказий банки қарорига асосланиб.\nХусусан, мониторинг қилинадиган офшор зоналар, валюта операциялари (импорт бўйича тўлов, банк ҳисоб варақларига ўтказиш) рўйхати кенгайтирилди. Унга Америка Самоаси, Аруба, Гватемала, Доминика, Кирибати, Монако, Норманд Олдерни ороли, Питкерн, Сан-Марино, Сен Мартен (Синт Мартен), Уругвай и Филиппин киритилди.\nРўйхатда жами 69 та минтақа кўрсатилган.\nБундан ташқари, банк филиаллари ва божхона хизмати органларининг ҳудудий бошқармаларидан ахборот оладиган солиқ органлари аниқлаштирилди — ҳудудий давлат солиқ бошқармалари ва Йирик солиқ тўловчилар бўйича ҳудудлараро давлат солиқ инспекцияси.\nҲужжат билан, шунингдек, мезонлардан бири — резидент-жисмоний шахс томонидан жисмоний шахсларнинг хориждаги ҳисоб варағига пул маблағлари ўтказмаси суммасига тузатиш киритилди. Агар бир календарь йили давомида ўтказма суммаси 100 миллион сўмдан ортиқ бўлса (илгари — экв. 10 минг доллар) банклар хабар беришлари керак, деб ёзмоқда Norma.\nНашрнинг маълум қилишича, валюта операциялари тўғрисидаги маълумот илгаригидек йил бошидан ўсиб бориш тартибида эмас, балки ҳар ҳисобот ойи учун алоҳида тақдим этилади.\nБундан ташқари, божхона органлари олиб кирилаётганда ҳам, олиб чиқилаётганда ҳам (илгари – фақат олиб кирилаётганда ва оширилганда) аниқланган товарнинг фактура қийматини асоссиз равишда ошириш ва камайтириш ҳолатлари тўғрисида хабар беришлари керак.\nSpot маълумотларига кўра, 2018 йилда Марказий банк Ўзбекистоннинг асосий тўғридан-тўғри инвесторлари тўғрисидаги статистик маълумотларни эълон қилиб борган. Етакчилар орасида таниқли офшор ороллардан бўлган Британиянинг Виржиния ороллари ҳам бор эди. Ҳозир вазият қандай эканлиги номаълум, чунки Марказий банк ушбу статистик маълумотларни эълон қилмай қўйди.\n2019 йил ноябрь ойида Давлат солиқ қўмитаси чет эл валютасининг чиқиши ва муддати ўтган дебиторлик қарзларининг ўсиши шубҳали офшор зоналарга пул ўтказмалари билан боғлиқлиги ҳақида маълум қилган.\nМаълумот учун, солиқ солиш бўйича имтиёзли режимни тақдим этадиган ва (ёки) молиявий операцияларни амалга оширишда ахборотни ошкор этишни ҳамда тақдим этишни назарда тутмайдиган давлатлар ва ҳудудлар офшор зоналар дейилади. “Замин” янгиликларини “Twitter”да кузатиб боринг\nБухоро вилоятида солиқ қарздорлигини ундириш бўйича тадбирлар амалга оширилмоқда\n10-06-2018, 19:46, Ўзбекистон\n30-12-2017, 14:00, Ўзбекистон\n9-11-2017, 16:32, Ўзбекистон\n21-09-2017, 14:29, Ўзбекистон\n2-08-2017, 21:40, Ўзбекистон\nСолиқ текширувлари тартибига ўзгаришлар киритилди\n30-12-2016, 19:15, Ўзбекистон


Шоир — президентга: Тажриба ўтказиб кўрайлик! - Фарғона.Ру ахборот агентлиги\n04:29 msk, 13 Июль 2020\n19.12.2016 20:23 msk\nСизга жуда яхши халқ меросга қолди: бу халқ меҳнатсевар, сабр-тоқатли ва ишонувчандир. Сизга ҳозир осон эмас — чунки бу одамлар ҳар қандай ваъдангизга ишонишга тайёр: улар ўзгаришларни соғинган. Тарихда тиран ва қонхўр сифатида из қолдиришдан ҳам кўра ҳозир президент-популист сифатида ном қолдириш хатари юқори. Шунақа замонда яшаяпмизки, ҳар бир элемент ягона организмнинг ҳужайралари каби ўзаро боғланган. Бирор қоронғи бурчакда аксирсангиз, қайсидир авианосец бортида ёки атом сувости кемасидан туриб соғлиқ тилашади. Оёқ тагига тупурсангиз, шу заҳоти узоқдаги замондошлар бунинг гўзаллиги ва мўлжалга аниқ тушганини мақташади (яқиндагиларини айтиб ҳам ўтирмайман).\nҚуйидагича нуқтаи-назар мавжуд: мамлакат меъёрида ривожланиши учун одамларга халақит бермасликнинг ўзи кифоя. Бу ерда “давлат” деб ўтирмадим, буниси мураккаб масала, менинг ақлим етмайди. Бизнесменлар фойдани ўйлаб товарларга пул тиксин, ошпазлар палов ейдиганларга ёқадиган палов тайёрласин, рассом ва шоирлар келажакни ўйлаб ва/ёки ўзининг ижодий сезгисига таяниб расмини чизсин ва шеърини ёзсин, врачлар врачлигини қилсин, журналистлар жамият манфаатларини ёқласин. Профессионаллардан ташкил топган оркестр зарур бўлганида дирижёрсиз ҳам куй чалиши мумкин: ахир ҳамма товуш ва паузалар битилган партитура бор, ёнидаги асбобларни эшитадиган қулоғи бор, ҳамоҳангликни таъминлаш мумкин.\nШундай бўлса ҳам, менимча, Ўзбекистон каби мамлакатга дирижёр керак. Ўзбекистонликлар қатъий иерархияга бўйсунади – шунақа туғилганмиз. Шу сабабли (мусиқий мавзуни давом эттирсак) дирижёрлик пультини эгаллаган киши ҳар бир нотўғри нота учун жавобгар бўлади.\nҚўлимиздан иш келади. Ишлашни хоҳлаймиз ҳам. Миннатдор бўлишни ҳам эплаймиз. Бу ҳаётда кўп нарсалар учун миннатдор бўлишга тўғри келган: ментлар уриб тишимизни тўкмагани учун, амалдордан олинган справка ёки чиқишга рухсат учун (бу ерда миннатдорлигимиз хизматдан ҳам ўзиб кетади, ҳали хизмат кўрсатилмаган, аммо миннатдорчилик бериб бўлинган), “тинч осмон” учун... Ўҳҳў, бизни ташқи (аслида афсонавий) террордан қутқаришгани учун қанчадан-қанча миннатдорлик кўз ёшларини тўкдик... Биздан ўғирланган қанча сўмни шу “осмон”га тикворишди — бунинг саноғи йўқ! Бизда ҳаммаси худди Высоцкий айтганидек: “ҳали тириклигинг учун раҳмат айт...»\nКелинг, кичик бир тажриба ўтказамиз. Битта президентлик муддати давомида. Мен бир нечта тилак билдираман — яхши маънода, одамларга муҳаббат ва саломатликни тилагандек; бирорта ғайриоддий нарсани ихтиро қилмайман: айтадиганларимни Ўзбекистон республикасининг ҳар бир фуқароси сизга (ўзига ҳам!) тилаши мумкин эди, очиқ айтмаса, дилидан ўтказади. Кинодаги бир персонаж ҳазиллашганидек, жуда чуқурдан ўтказади.\nСиз, Шавкат Миромонович, президент қасамёди пайтида бу ваъдаларни бажаришингизни айтасиз албатта, қолаверса, яшириб нима қилдик, қанчалик мавҳум бўлса ҳам ўзимиз шуни кутамиз (нимагадир “қасамёд”дан кўра ҳам ваъдага ишонч кўпроқ)...\nҚадимги Хитой донишмандлари ҳар куни худди сўнгги кундек яшаш кераклигини уқтиришади. Интиҳонинг муқаррарлиги ва яқинлиги туфайли ҳис-туйғулар худди фотосинтез таъсири остидагидек кучаяди, инсонга бўйсунмайдиган хотира энергияси озодликка чиқиб, овқатни ҳазм қилиш ва истеъмолга боғлиқ бўлмаган асл қадриятлар юзага чиқади. Диний даражадаги қадриятлар. “Дин” сўзининг маъноси ҳам ўзи шунда, яъни йўқотилган алоқани тиклашдадир.\nКелаётган муддатни биринчи ва охирги муддат деб фараз қилайлик. Кейин ҳеч нарсани ўзгартириб бўлмайди, охирида авлодлар олдида ҳисоб-китоб бўлади (нариги дунёдаги ҳисоб-китоб ҳам). Мен Сизни уругвайлик ҳамкасбингиз Хосу Мухики йўлидан боришга ундамайман. У “дунёдаги энг камбағал президент” деб аталиб, бойлик тўпламаган, эски фермада яшаган ва ўзи етиштирган сабзавотлар билан озиқланган. У Лотин Америкаси учун ягона ҳодиса бўлиб қолди, Сизники эса собиқ иттифоқ ҳудудида ягона бўлиб қолсин.\nМен сизни саройдан воз кечиб, 1987 йилги фольксваген “жук” машинасига ўтишга ундамайман — буни тушуниб етишмайди, биз ўзбеклар биринчи навбатда тушунмаймиз... Аммо Худо ҳақи, пойтахт марказидаги тўсиқларни олиб ташланг! Умуман олганда, сизнинг хавфсизлигингиз масаласи бу УЧИНЧИ (ва кейинги) муддатлардаги масаладир, чунки бошқарув тепасидаги ИККИНЧИ ўн йилликдагина одамда паранойя аломатлари пайдо бўлади – бу геронтократиянинг атрибутидир. Аммо биз тажриба ўтказяпмиз-ку, тўғрими? Шунинг учун маҳлуқни туғилмасиданоқ енгишга ҳаракат қиламиз.\nЎзбекистон — асрлардан бери меҳмондўст мамлакатдир; бугунги кунда ҳам кўпчилик учун “сеҳрли эртак”дир. Бизда меҳмон бўлган туристлар бу ердаги тартибни сақлаш органлари вакилларининг ниҳоятда кўплиги, фото-видеога олиш тақиқлангани, метродаги чексиз текширишлар ва бошқаларни назарда тутган ҳолда “полиция давлати” дейиши менинг кўнглимни оғритади.\nХавфсизлик масаласи – икки томонлама тиғдир. Жиноятчилик ва терроризмга қарши кураш кучайтирилса, оддий фуқаролар жабр кўра бошлайди: формадаги шахс кўпинча хилватдаги ўғридан ҳам хавфлироқдир. Бундан ташқари кучишлатар тузилмаларни боқиш ҳам керак – бу ҳам халқнинг елкасига тушади. Сўрашингиз мумкин: буларни нима қиламиз? Уй бошқарувчилигига рози бўлишмайди, бизга бунақа бошқарувчилар керак ҳам эмас. Аммо махсус малака керак бўладиган бошқа соҳалар ҳам бор-ку: масалан, хусусий қўриқлаш хизмати.\nШавкат Миромонович, жамият ботиб кетган коррупция ҳақида айтмасам ҳам биласиз, булар мотор билан бензинга ўхшайди. Ўхшатишни қаранг: откат ва пора — тизимнинг ёнилғисидир: “ёғламасанг — юрмайсан”. Ҳукуматнинг юқори қатламларига қарамасдан туриб ҳам ишонч билан айтиш мумкин: милиция, божхона, бизнес вакиллари ва бошқалар билан учрашувда бундай универсал воситадан фойдаланмаган одамнинг ўзи мамлакатда йўқ бўлса керак. Менимча бу ерда қонунчиликда ислоҳотлар керак. Бир ажойиб мамлакатда амалдорлар ўтирадиган креслога тириклигида пора олган бошқа амалдорларнинг териси қопланади. Бундай усул бизга тўғри келмайди, албатта. Аммо давлат раҳбаридан тортиб, ҳар бир давлат хизматчиси ҳар бир сарфланган сўмнинг ҳисобига бориб юрса, иш юришади.\nДарвоқе, ҳаётимизнинг ҳар қандай соҳасида ҳам ошкоралик ва очиқлик халақит бермайди. Ўзбекистондаги журналист ва ёзувчилар Сизнинг ишларингизни барча газеталарда танқид қилсин – шунда “Фарғона.Ру” каби турли ноқулай сайтларни тўсишга ҳожат қолмайди.\nСудлар очиқ бўлсин, қамоқларда сиёсий маҳбуслар бўлмасин.\nБиринчи навбатда Сизга мана шуларни тиламоқчи эдим, Шавкат Миромонович. Менимча бу унчалик мураккаб эмас: шунчаки амалдаги Конституцияга мувофиқ равишда иш юритиш керак – айнан Конституция сизнинг асосий кундалик қўлланмангиз бўлиши керак. XVIII асрда яшаган украин дарвиши Григорий Сковорода айтганидек, “керакли нарсаларни осонлаштирган ва қийин нарсаларни кераксиз қилган Худога шукр”.\nАлбатта, қандайдир кўз илғамас тўсиқлар фақат Сизгагина аён — биз бугун шунчаки ишонишни хоҳлаяпмиз. Янги даврда ёрқин келажак – зўравонликсиз ва ёлғон-яшиқсиз келажакка ишонишни истаймиз. Сизни барча хайрли ишларингизда қўллаб-қувватлашни ва ёмонликлардан асрашни чин дилдан истаймиз.\n...Ҳа, айниқса иккинчи муддатдан кейин эҳтиёт бўлинг: тарихдаги тажрибага кўра, айнан шу пайтда оддий одамлар, айниқса президент чалғишни бошлайди, унинг ўлими ҳамманинг кўз ўнгида, жонли эфирда рўй беради. Баъзида бу йилларга чўзилади: одам сиёсий ўликка айланади; унинг душманлари ва ҳамкорлари (баъзида иккаласиям бир нарса) очиқдан-очиқ унинг устидан кулишни бошлайди, кўнглида эса нафратланади. Ўзингникилар хушомад қилишни бошлайди, бу дегани кўнглига қўрқув оралаганини билдиради. Уларнинг муҳаббати худди ботқоқ ёки қум устига қурилган уйдек беқарор.\nБир гап айтайми? Тажриба тажрибадек бўлсин. Учинчи муддатга тупуринг, у сизга керакмас. Тўртинчиси ҳам керакмас. Картада шунақа бўлади: сал камроқ олган маъқул. Шунга ишонаманки, иқтисодий ва сиёсий (қолаверса, фуқаровий) тараққиётнинг ягона шарти бу ҳукуматнинг алмашувчанлигидир.\nБиз албатта сиздан кетмасликни сўраймиз, аммо сиз қулоқ солманг. Биз доим ҳам ўз фойдамизни билавермаймиз. Бизга ҳам невара-эвараларимиз баҳо беради.\nВа биз сайлаган ҳар бир президент юзасидан ҳисоб талаб қилади.


Манасда тадбиркорнинг ноқонунуний фаолиятига чек қўйилди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Манасда тадбиркорнинг ноқонунуний фаолиятига чек қўйилди\nКуни кеча Дўстлик туманида ўтказилган “Тозалаш” тадбирида Манас қишлоқ фуқаролар йиғинида истиқомат қилувчи, якка тартибдаги тадбиркор, 1986 йилда туғилган, фуқаро Б.Р. савдо дўконида ноқонуний равишда алкагол маҳсулоти сотиб келганлиги аниқланди. Бу ҳақида Жиззах вилояти ички ишлар бошқармаси ҳузуридаги Тергов бошқармаси хабар қилмоқда.\nМаълум бўлишича, фуқаро Б.Р. бир дона 0,45 литрли ароқ маҳсулотини 20.000 сўмдан сотиб келган. Унинг дўкони кўздан кечирилганда сотиш мақсадида 5 дона ароқ ва 4 дона вино маҳсулотларини сақлаб келаётганлиги аниқланиб ҳужжатлаштирилиб олинди.\nЗарбдорда пахта хом-ашёсини ноқонуний сақлаб келган шахс фош этилди


Бош прокурор тергов жараёнида кимлар қийноқлар қўллашини очиқлади - Namanganliklar.uz\nОлий Мажлис Сенатининг 4-ялпи мажлисида қатнашган Бош прокурор Ниғматилла Йўлдошев тергов жараёнларида қийноққа солиш ҳолатларининг кузатилиши ҳақидаги саволга жавобан, бунга барҳам бериш учун кўрилаётган чоралар ҳақида маълумот берди.\nНиғматилла Йўлдошев қонунчиликка киритилган ўзгартиришлар, жумладан Жиноят кодексининг 235-моддаси (қийноққа солиш) санкциясида озодликдан маҳрум қилиш жазоси 7 йилдан 10 йилга узайтирилганини қайд этди.\nБош прокурор содир этилган ўта оғир жиноятлар бўйича айрим тергов ҳаракатлари – воқеа жойини кўздан кечириш, тергов экспертизаси, воқеа содир бўлган жойга чиққан ҳолда ўрганиш кабилар видеоёзувга тушира бошланганига эътибор қаратди; тергов ҳибсхонаси ва тергов изолятори, вақтинча ушлаб туриш хонаси ва жазони ижро этиш муассасаларида 3 мингдан ортиқ ҳам аудио, ҳам видео ёзув ускуналари ўрнатилганини таъкидлади.\nЙўлдошевнинг сўзларига кўра, ҳуқуқни муҳофаза қилиш органлари ходимларининг хатти-ҳаракатлари бўйича келиб тушадиган барча хабарлар юзасидан инспекция ходимлари иш олиб боради; номуносиб йўлларга кирганлар аниқланиб, “тозалаш ишлари” олиб борилади.\n“Конституцияда ва барча қонунларда инсон ҳуқуқлари, шаъни энг олий қадрият сифатида белгиланган. Уни камситиш, ҳуқуқларини бузишга ҳеч бир идоранинг, ҳатто ҳуқуқни муҳофаза қилиш органларининг ҳам ҳаққи йўқ.\nБиз прокурор сифатида бу борада келиб тушган барча мурожаатларни синчковлик билан ўрганиб, инспекция томонидан ўтказилган хизмат текшируви материаллари билан танишиб, ҳуқуқий баҳо берамиз. Биронта ҳолат назардан четда қолмайди”, дея Йўлдошевнинг сўзларини келтирмоқда Kun.uz мухбири.\nБош прокурорнинг фикрича, қийноққа солиш ҳолатлари ўз касбида етарли малакага эга бўлмаган ходимлар томонидан содир этилади.\n“Терговда қийноққа солиш бўйича қонун бузилиш ҳоллари ўз касбида етарли тажриба, малакага эга бўлмаган, савияси паст ходимлар томонидан содир этилишини ҳам алоҳида таъкидлаш керак. Улар қонуний йўл билан жиноятни фош қилиш йўлини билмагани учун шунга қўл уришади”, – деди у.\nНиғматилла Йўлдошев мисол сифатида шу йил бошида Қашқадарё вилояти Чироқчи туманида рўй берган воқеани тилга олди.\n“Чироқчи туманида туман ички ишлар бўлимининг икки нафар ходими – Жонқобилов ва Облаевлар ўғриликда гумон қилинган фуқарони ички ишлар биносида аёвсиз калтаклаб, шафқатсизларча тан жароҳати етказиб ўлдиришган. Оқибатда унинг 4 нафар фарзанди етим бўлиб қолди.\nУлар жазосини олади, лекин бу билан нима ўнгланиб қолади? Шу нуқтайи назардан, давлат раҳбари томонидан бундай ҳолатларнинг сабабларини аниқлаш, кейинчалик йўл қўймаслик учун тергов, терговгача текширув ва суриштирув ишларини такомиллаштириш топшириғи берилди. Бу бўйича президент фармони ва қарори лойиҳалари ишлаб чиқилган”, – деди Бош прокурор.\nЭслатиб ўтамиз, шу йил январь ойида Чироқчи туманида мол ўғирлашда гумон қилинган 32 ёшли фуқаро ИИБ биносида калтакланиб, вафот этган эди.\nШундан сўнг икки нафар ички ишлар ходими қамоққа олиниб, бир неча кундан кейин Қашқадарё вилояти ИИБ бошлиғининг биринчи ўринбосари Самад Турдиев истеъфо берганди. Март ойига келиб, Чироқчи туман ИИБ бошлиғи ва унинг ўринбосарлари ишдан олинди.\nҲодиса юзасидан тергов тафсилотлари маълум эмас.\n6 376 Ko'rishlar\nНаманганда тадбиркордан 5000 доллар сўраган фирибгар ушланди


29 июнь куни Инновацион ривожланиш вазири Иброҳим Абдураҳмонов Ўзбекистоннинг Исроилдаги фавқулодда ва мухтор элчиси Феруза Маҳмудова билан учрашди. Учрашув давомида томонлар Исроил давлати ва Ўзбекистон Республикаси ўртасидаги илм-фан ва инновация соҳасидаги ҳамкорликни янада мустаҳкамлаш масалалари муҳокама қилинди.\nИсроил давлати Япония, Корея Республикаси ва Франция давлатларидан олдинлаган ҳолда Глобал инновацион индекс бўйича 11-ўринни эгаллаб турибди. Исроил фан ва техника оламида дунё бўйича етакчи давлатлардан бўлиб, мамлакат ЯИМнинг 4,3 фоизи аҳоли тадқиқотлари ва ишланмаларига йўналтирилади. Мамлакатда ҳар 10 000 ходимнинг 140 нафари олимлардан иборат бўлиб, бошқа давлатлар билан таққосланганда бу кўрсаткич Америка ҚўшмаШтатларида 85 нафарни Японияда эса 83 нафарни ташкил этмоқда.


«Давлат бошқаруви органлари ва маҳаллий давлат ҳокимияти органлари муассислигидаги даврий босма нашрларни қўллаб-қувватлаш ва улар фаолиятини янада ривожлантиришга оид қўшимча чора-тадбирлар тўғрисида»ги Вазирлар Маҳкамасининг қарори лойиҳаси муҳокамага қўйилди. Ушбу қарор лойиҳаси айни кунларда ижтимоий тармоқларда, ахборот порталларида соҳа ходимлари томонидан кенг муҳокама этилмоқда. Ушбу қарор лойиҳасига самарқандлик журналистлар ҳам ўз таклифларини билдиришган.\nФармон Тошев, Ўзбекистон Журналистлари ижодий уюшмаси Самарқанд вилоят бўлими раиси, «Зарафшон» ва «Самаркандский вестник» газеталари бирлашган таҳририяти Бош муҳаррири:\n— Бугунги кунда Самарқанд вилоятида жами 47 та газета-журналлар чоп этилмоқда, 1 та телевидение, 2 та радио фаолият кўрсатмоқда. Шундан 3 та вилоят, 16 та шаҳар ва туман ҳокимликлари газеталари, 19 та хусусий нашр, 4 таси тармоқ газетаси ва 5 таси илмий журналлардир.\nВилоятнинг шаҳар ва туманлари газеталари таҳририятларида 200 нафарга яқин ходим меҳнат қилади. Ижодий ходимлар 100 нафардан ортиқ бўлиб, уларнинг қарийб эллик фоизи олий маълумотли журналист ҳисобланади. Вилоят бўйича 500 нафардан ортиқ оммавий ахборот воситаларида ишлаётган журналистлар бор.\nГазеталарни ривожлантириш, газеталар мунтазамлигини таъминлаш бўйича уларга аниқ, манзилли ёрдам кўрсатилиши лозим. Ушбу қарор лойиҳасида бу масалага алоҳида тўхталинган. Аммо обуна уюштирувчи ташкилотлар узоқ йиллардан бери бизнинг асосий муаммомиз бўлиб келмоқда.\nҒолиб Ҳасанов, «Зарафшон» газетаси Бош муҳаррири ўринбосари:\n— Биринчи навбатда, қарорда фақат давлат ҳокимияти ва бошқарув органларининг нашрларигагина эмас, балки барча босма оммавий ахборот воситалари фаолиятига оид бўлишини назарда тутиш керак.\nШунингдек, босма оммавий ахборот воситаларини қўллаб-қувватлаш учун вилоят, туман, шаҳар бюджетидан ҳар йили ажратиладиган маблағлар белгиланиши конкрет кўрсатиб қўйилган бўлиши лозим.\nУмуман, қайси орган томонидан маблағ ажратилса, ОАВ ўша орган фаолиятидаги камчилик ва нуқсонларини ёритиб бера олмайди. Шунинг учун маблағ ажратиш масаласида чуқур ўйлаб кўриш керак.\nҲаким Жўраев, Самарқанд шаҳар ҳокимлиги муассислигидаги «Самарқанд» газетаси муҳаррири:\n– Ушбу қарор фақат бир йўналишни қамраб олмай, оммавий ахборот воситаларининг бир нечта жабҳаларини ўз ичига олган ҳолда мавжуд муаммоларга ҳуқуқий ечим беришини истардим. Аввало, бюджетдан ташқари жамғармадан маблағ ажратилиши бу жуда ишончсиз ҳолат, назаримда. Ушбу жамғарманинг газета учун ажратиладиган маблағи аҳолининг маълум қатламининг бепул обунасига йўналтирилса мақсадлироқ бўларди, деб ўйлайман.\nОммавий ахборот воситалари ходимларининг маошини белгилаш, уларга гонорар тўлаш бўйича ҳозирга қадар мукаммал ҳуқуқий ҳужжат йўқ. Мазкур масала ҳам ечимга муҳтож бўлиб турибди. Босма нашрларга солиқ имтиёзлари бериш масаласи ҳам қарорга киритилиши лозим, деб ўйлайман. Холис ахборот тарқатишда кўп ҳолатларда босма нашрларда меҳнат қилаётган журналистлар тер тўкади-ю бу ахборотлар осонгина турли интернет сайтларида, на муаллифи, на манбаси кўрсатилган ҳолда тарқалиб кетади.\nАйтмоқчиманки, холис ахборот тарқатишда ўша, кўпчилик бугун «мажбурий обуна ҳисобига кун кўрмоқда» дея рўкач қилинаётган журналистлар фаоллик кўрсатмоқда. Ахборотнинг холислиги бугунги глобаллашган жамиятнинг нечоғлик муҳимлиги ҳеч кимга сир эмас. Шунинг учун ахборот тарқатиш ва қабул қилиш эҳтиёжи ҳар қачонгидан кўра кучлироқ бўлган бугунги кунда кичик ҳудудларга тегишли матбуотни қўллаб-қувватлаш ва уларни рағбатлантириш миллий журналистика ривожига муносиб ҳисса қўшиш деганидир.\nИсомиддин Пўлатов, Жомбой тумани «Жомбой тонги» газетаси муҳаррири:\n— Маҳаллий давлат органларининг ўз муассислигида нашр этиладиган газеталарига маблағ ажратилиши бир жиҳатдан ўша газеталардаги эркинликни чеклаб қўйиши мумкин. Сабаби, барчамизга маълум, ўша машҳур ибора: пулини тўлагач, қўшиғини айтишга мажбурсан. Бу ҳол кўпчилик ҳамкасбларимни қийнаётган энг биринчи масалалардан биридир. Лекин яхшироқ ўйлаб қаралса, бугун аҳвол қандай? Бугун гарчи ҳокимлик ўз тизимидаги газеталарга пул ўтказмаса-да, аммо обунани ташкиллаштиришда қайсидир маънода ёрдам бераётганидан кўз юма олмаймиз.\nХўш, шундай ҳолатда ҳам бугун қуйи тизимдаги газеталар ўз муассисини танқид қила олаяптими? Афсуски, бу саволга тўлиқ тасдиқ жавобини бера олмаймиз. Сабаби бундай таҳририятлар сони саноқли. Саноқли деганим, умуман йўқ, дегани эмас. Айтмоқчиманки, журналистга, айниқса, туман, шаҳар газеталарига ёрдам бериш, уларни қўллаб-қувватлаш бугун ҳар қачонгидан муҳим. Лекин афсуски, бугун яхши ишлаётган газета ҳам, шунчаки, ҳисоботдан нарига ўтмайдиган мақолалар билан тўлдираётган нашрлар ҳам бир хил мавқеда ва бир хил моддий таъминланган. Мана шу ерда яхшироқ ишлайдиган таҳририятларни қўллаб-қувватлашга ким масъул бўлади, деган савол юзага келади.\n« Илми борнинг саводи бўлмаса қийин экан\nХитой Халқ Республикаси раиси Си Цзиньпин шундай деди: »


Хўжалик совуни ишлаб чиқарадиган линия - UZCHINATRADE.COM\nХўжалик совуни жонивор ёғи ва ўсимлик мойи каби табиий компонентлардан тайёрлангани туфайли у экологик тоза маҳсулот ҳисобланади. Хўжалик совунини осонлик билан ишлаб чиқариш мумкин. Хўжалик совунини таёрлаш орқали универсал воситани ишлаб чиқарса бўлади. Гарчи бугунги кунда турли ювиш воситалари бозорларни тўлдирган бўлса-да, бироқ юқоридаги сабаб туфайли хўжалик совунига бўлган талаб . сусайган эмас. Ушбу маҳсулотни нафақат оддий одамлар ўз эҳтиёжлари учун харид қиладилар, балки инсон фаолияти билан алоқадор деярли барча корхоналар ҳам совундан фойдаланадилар. Айнан мана шу юқори талаб сабабли хўжалик совунини ишлаб чиқарадиган тадбиркорлар тезда ўз харидорларини топадилар. Бу эса ушбу бизнес турининг барқарор ва даромадли эканлигини исботлайди.\n— совунни кесиш ва белгилаш автомати;\n— барометрик конденсаторлар;\n— вакуумли тизим — циклонлар;\n— вакуумли насос;\n— вакуумли қуритиш мосламаси;\n— ктомчи йиғадиган;\n— буғда ишлайдиган блок;\n— таъминлаш насоси;\n— оқим тақсимлагич;\n— ҳароратни мослайдиган колонка;\nИшлаб чиқариш қуввати - 2,5, м/с 3.\nБўлакнинг номинал вазни -350 г.\nБўлак ўлчами -90 х 70 х 50 мм.\nОнлайн сўров Хўжалик совуни ишлаб чиқарадиган линия


Алишер Навоий номидаги ўзбек тили ва адабиёти университети қошидаги лотин ёзувига асосланган ўзбек алифбосини ислоҳ қилиш бўйича ишчи гуруҳ аъзолари ўтган уч йил давомида бир нечта алифбо лойиҳасини эълон қилди. Ҳар сафар янги алифбо лойиҳаси эълон қилингач, интернетда, ижтимоий тармоқларда қизғин баҳс-мунозаралар авж олди, турли таклиф-у эътирозлар билдирилди.\nТан олиш керак, Ишчи гуруҳ аъзолари жамоатчилик томонидан билдирилган фикр-мулоҳазаларни ўрганиб, алифбо лойиҳаларини тобора такомиллаштириб борди. Ниҳоят, яқинда Ишчи гуруҳ томонидан ислоҳ қилинган алифбонинг якуний варианти эълон қилинди. Мана, ўша алифбо лойиҳаси:\nОчиғи, бошидан айтиб қўяй, менга ушбу алифбо лойиҳаси жуда маъқул бўлди. Биргина мен эмас, жорий алифбомизнинг ноқулайликларини ва янги лойиҳанинг афзалликларини чуқур ҳис қилган, замонавий технологиялар талабларини яхши англаган барча юртдошларимиз ушбу алифбо лойиҳасини қўллаб-қувватламоқда. Сабаби:\n1) ушбу алифбо туфайли шу пайтгача ёзувда дуч келинаётган деярли барча техник ва имловий муаммолар ечим топади;\n2) алифбомиз тугал ва кўркам ҳолатга келади;\n3) турли қарашга эга ватандошларимизнинг фикр-мулоҳазалари инобатга олингани учун мазкур алифбо барча ҳамюртларимизни ягона ёзув атрофига бирлаштиради. Яъни:\n· Ó/ó, Ǵ/ǵ, Ç/ç ва Ş/ş ҳарфларининг жорий этилиши туфайли ёзиш ва ўқиш жараёни ҳар томонлама енгиллашади;\n· O‘/o‘ ва G‘/g‘ ҳарфларининг тескари акс белгисидан қутуламиз ва матнларимиз орасидаги бўшлиқлар йўқолиб, кўркамлашади;\n· миллий ва замонавий жиҳатлар уйғунлашгани учун лойиҳа ёшу қари, илм-фан ва кенг жамоатчилик вакилларининг талабига бирдай жавоб беради.\nМазкур алифбо лойиҳаси ҳақида эътирофлар билан биргаликда, баъзи эътирозларни ҳам ўқияпмиз. Энг қизиғи, билдирилаётган эътирозларнинг ўзи бир-бирини рад этади.\nБаъзилар, «миллий ёзувимиз лотин алифбосининг асосий ҳарфларидан ташкил топиши керак», дейишяпти. Ҳолбуки, тақдим қилинган лойиҳада лотин алифбосидаги мавжуд 26 ҳарфнинг 25таси иштирок этяпти!\nАйримлар, бу ҳарфлар туркча, демоқда. Ҳолбуки, алифбо лойиҳасидаги 29та ҳарфдан бор-йўғи 2таси (Ç/ç ва Ş/ş) нафақат турк, шунингдек, озарбойжон, туркман, гагауз, татар лотин алифболари билан уйғунлашмоқда. Қолган 25та ҳарф умумий, акутли 2та ҳарф қорақалпоқ, қозоқ ва туркман алифболари билан бирхиллашмоқда. Қолаверса, 1929–1940, 1993–1995 йиллардаги миллий алифбомизда мавжуд бўлган Ç/ç ва Ş/ş ҳарфлари фақат умумтуркий белги саналмайди – улар француз, испан, румин каби Европа халқлари ёзувида ҳам қўлланилади.\nЯна бошқалар, «алифбога C/c ҳарфи киряпти, демак, миллий талаффузимиз русчалашади», деб айюҳаннос солишяпти. Ҳолбуки, биз кирилл ёзувида Ц/ц ҳарфи билан ёзадиган сўзларнинг аксарияти аслиятда C/c ҳарфи билан ёзилади. Ишчи гуруҳ хулосасида бу аниқ мисоллар билан кўрсатилган. «Тўғри, лекин инглизлар «сirk»ни «цирк» деб эмас, «сирк» деб ўқийди-да», дейишингиз мумкин, лекин, бизда ҳам бу ҳарф фақат унли товушлардан кейин келсагина (licey, administraciya) ts — ц деб, бошқа барча ҳолатларда (cirk, koncert, kvarc ) S/s каби ўқилади, дейиляпти-ку? Яъни, миллий талаффузимизга ҳеч қандай зиён етмайди, ушбу сўзларни ҳозир қандай ўқисак, шундай ўқиб-талаффуз этишда давом этамиз, фақат C/c ҳарфини алифбога киритиш орқали расмий, илмий матнларни, ўзга халқларга мансуб исм-фамилияларни, атоқли отлар ва атамаларни ёзишда қулайликка, аниқликка эга бўламиз, турли чалкашликларга барҳам берамиз.\nЯна баъзилар, алифбомиздан -ng чиқиб кетса, бодринг, шудринг деган сўзларни қандай ёзамиз, деб ҳайрон бўлишмоқда. Барака топгурлар, -ng товуши имломиздан, талаффузимиздан эмас, алифбо таркибидан чиқариляпти, холос. Ахир, минг йил давомида қўлланилган араб алифбомизда ҳам, ҳозиргача ишлатилаётган кирилл алифбомизда ҳам бу товушга алоҳида ҳарф ажратилмаган-ку? Бу масалани ҳуқуқшунос, блогер Хушнуд Худойбердиев ўз Телеграмм каналида етарлича изоҳлаб бергани учун ортиқча тўхталмайман.\nЭълон қилинган алифбо лойиҳасининг яна бир маъқул жиҳати – ўзбек тилини билмаган киши ҳам бу алифбода ёзилган матнга кўз ташлаб, биз ҳақимизда бирламчи тўғри маълумотга эга бўлади: алифбодаги асосий 25та ҳарф бизнинг ривожланган дунё билан ҳамқадам эканимизни, Ç/ç ва Ş/ş ҳарфлари бизнинг умумтуркий дунёга мансублигимизни, Ó/ó ва Ǵ/ǵ ҳарфлари Марказий Осиё вакили эканимизни билдиради. Бу жиҳатларнинг барчаси бирлашиб, ўзига хос ўзбек миллий алифбосини ташкил қилади! Ахир, кирилл алифбомиз рус тилиникига ўхшайди, деб дод деймиз-у, нега ҳозирги лотин алифбомиз инглиз алифбосига ўхшаш эканини тан олмаймиз. Қордан қочиб дўлга тутилишдан муддао не?! Ахир, ҳар бир халқнинг алифбоси, энг аввало, ўзига хос бўлиши, қолаверса, қондош бўлган халқларнинг алифбоси билан уйғун бўлиши тилшунослик нуқтаи назаридан ҳам, ижтимоий жиҳатдан ҳам тўғри эмасми?!\n«Фақат менинг фикрим тўғри, мен билган ҳақиқатни бошқа ҳеч ким билмайди», дейиш энг камида худбинликдан бошқа нарса эмас, сизу биз айтаётган кўплаб «ақлли» мулоҳазаларни зукко олимларимиз ҳам ақл ва мантиқ тарозисига солиб кўришгани аниқ, фақат улар муайян бир қутбнинг эмас, барча қутбларнинг қарашларини ўрганиб, сўнг бир қарорга келишган, деб ўйлайман.\nХуллас, бизга мана шундай оптимал алифбо лойиҳасини тақдим этган мутахассисларимизга миннатдорчилик билдиришимиз керак. Ишонманки, ушбу лойиҳа расман қабул қилинса, бугун эътироз билдираётган баъзи ҳамюртларимиз ҳам ўқиш-ёзиш жараёнидаги афзаллигу енгилликларни шахсан ҳис қилишгач, ичларида бўлса ҳам, раҳмат айтишади.


АҚШ президенти Жорж Бушнинг таъкидлашича, у Ироқ ва Шимолий Корея бўҳронларига турли йўллар билан ëндошишга ўзини ҳақли деб билсада, Америка ўзининг ва иттифоқдошларининг хавфсизлигини ҳимоя қилади.\n31 октябр 2020, Тошкент вақти: 00:22\n“Биз бугун қаршимизда турган хавф-хатарларни бартараф этиш билан шуғулланар эканмиз, турли шарт-шароитларда турлича стратегиялар қўллашга тўғри келади. Аммо биз ҳар бир масала юзасидан аниқ чора-тадбирлар кўрамиз, биз ҳеч бир режимнинг Америка ëки иттифоқдошларимизнинг хавфсизлигига таҳдид этишига йўл қўймаймиз”, деди Буш.\nКеча Чикагода чиқиш этган президент, АҚШ Корея ярим оролида тинчлик ўрнатилишига тарафдор эканини ва Корея халқига қарши агрессив нияти йўқлигини қайд этди.\nАммо бугун Шимолий Корея расмий ахборот агентлиги Қўшма Штатларни Пхенянга нисбатан “жиноий сиëсат” олиб бориш орқали Корея ярим оролида ядровий уруш хавфини яратаëтганликда айблади.


Суверен кредит, ташқи қарз ва захиралар: S&P Ўзбекистонга бағишланган йиғма ҳисобот эълон қилди – Kommers.uz\nМолия\t12:40 | 7.12.21\nСуверен кредит, ташқи қарз ва захиралар: S&P Ўзбекистонга бағишланган йиғма ҳисобот эълон қилди\nҲисоботда Ўзбекистоннинг рейтинг баҳоси «BB-» (барқарор кутилма) даражада ўзгаришсиз қолган.\nБунда, хизматлар, ишлаб чиқариш, табиий ресурслар секторларининг ўсиши, асосий савдо ҳамкорлар иқтисодиётининг тикланиши, инвестиция дастурлари ва давлат корхоналари ислоҳотлари иқтисодий ўсишнинг асосий драйверлари сифатида қайд этилган.\nҲисоботга кўра, ҳукуматнинг ташқи активлари ва Марказий банкнинг олтин захиралари мамлакатнинг фискал ва ташқи позициясини қўллаб-қувватловчи омиллардан ҳисобланади. Ҳукумат ликвид активларининг асосий қисми Ўзбекистон Тикланиш ва тараққиёт жамғармасининг ликвид активлари ҳиссасига тўғри келади.\nШу билан бирга, аҳоли жон бошига ялпи ички маҳсулотнинг пастлиги, ҳисобдорлик ва институтлар ўртасидаги ўзаро тийиб туриш тизимининг ривожлантириш зарурати республика суверен кредит рейтингини чекловчи омиллар сифатида санаб ўтилган.\nS&P кутилмаларига кўра, яширин иқтисодиётнинг қисқариши ва давлат корхоналари фаолиятининг яхшиланиши билан солиқдан тушадиган даромадлар ортади ва ўрта муддатда фискал консолидация амалга оширилади.\nФискал дефицит 2021 йилда ЯИМга нисбатан 5,8 фоизни, 2021-2024 йилларда ўртача 3,8 фоизни ташкил қилиши прогноз қилинмоқда. Айни вақтда олтин нархининг ўзгарувчанлиги агентликнинг прогнозига таъсир этувчи омиллар сирасига киритилган.\nҲисоботга кўра, давом этаётган фискал дефицитга қарамасдан давлатнинг соф қарз юки мўътадил даражада сақланиб қолиши ва 2024 йилгача соф давлат қарзининг ўзгариши ЯИМга нисбатан ўртача 5 фоизни ташкил қилиши кутилмоқда.\nАгентлик мамлакатнинг ташқи қарзи 2018 йилдан бери сезиларли даражада ортганига ва ўсишда давом этишига қарамасдан ўсиш суръати секинлашишини кутмоқда. Мамлакатнинг жами ташқи қарзи 2020 йилда деярли 37 фоизга ошгани ҳамда келгусида давлат ва молиявий сектор ликвид активларидан ортиши келтириб ўтилган.\nҚайд этилишича, монетар сиёсат самарадорлигининг ошиши учун вақт талаб этилсада, инфляцияни пасайтиришга ва сўмга бўлган ишончни ортишига ёрдам беради. Ҳисоботда глобал иқтисодиётга интеграциялашуви ва ислоҳотлар натижасида мамлакатнинг иқтисодий ўсиш салоҳиятининг ошиши ҳамда фискал ва ташқи захираларнинг ортиши мамлакат кредит рейтингининг ошишига хизмат қилиши таъкидланган.\nМамлакатимиз кредит рейтингини пасайтирувчи омиллар сифатида қуйидагилар қайд этилган:\nАгентлик кутилмаларига нисбатан Ўзбекистоннинг фискал ва ташқи захиралари тез суръатларда ёки сезиларли даражада камайиши;\nтўғридан-тўғри хорижий инвестициялар оқимининг етарли эмаслиги натижасида қарз жалб қилиш ошиши ва ташқи активларнинг камайиши;\nиқтисодиёт долларлашувининг сезиларли даражада ошиши.\nАввалроқ Standard & Poor’s Global Ratings халқаро рейтинг агентлиги «Ўзсаноатқурилишбанк»нинг «BB-» рейтинг даражасини тасдиқлаб, кредит рейтинги прогнозини «салбий»дан «барқарор»га оширганди.


Нега самолётда телефонни парвоз тартибига ўтказиш керак?\nНега самолётда телефонни парвоз тартибига ўтказиш...\n28.06.2018 15:48 0 5573\nУмрида жилла қурса бир марта бўлсин, самолётда учиб кўрганлар шу саволга жавоб излашгани тайин. Самолётда учмаганларга ҳам қизиқ-да: мобил телефондаги «Парвоз» («Режим полёта», «Airplane Mode») функцияси нега керак? Саволимизга жавобни «Merkur.de» сайтидан топдик.\nКўплар мобил сигнал самолёт бортидаги техникалар ишига салбий таъсир кўрсатади ва учувчилар бошқаришда қийинчиликларга дуч келади деб ўйлашади. Қисман тўғри фикр.\nАслида ҳамма гап акустикада: сизнинг парвоз тартибига ўтказмаган телефонингиз, планшетингиз ёки ноутбугингиз ростдан ҳам учувчига халақит бериши мумкин. Аммо борт техникаси орқали эмас.\nТелефон карнай (колонка)га яқинлаштирилса чиқарадиган ёқимсиз товуш ҳаммамизга таниш. Агарда йўловчилар ўз телефонларини парвоз тартибига ўтказишмаса учувчилар ҳам ана шунақанги овозни эшитишади. Энг хавфли томони шуки, бу шовқинларни деб учувчи муҳим хабарни эшитмай қолиши мумкин. Шундай экан, самолётга чиқишдан олдин телефонингизда парвоз функциясини ёқиб қўйишни асло унутманг!\nмобил алоқа парвоз функцияси\nТехнология 25/02, 11:03\nТехнология 24/02, 15:51\n«Билайн» ва «Юселл»га огоҳлантириш хати берилди


Атальянц Владимир Аршакович – AO "O'ZLITINEFTGAZ"\nАтальянц Владимир Аршакович\nHome/Раҳбарият/Атальянц Владимир Аршакович\nАтальянц Владимир Аршакович 1947 йилда Қўқон шаҳрида туғилган.\n1970 йилда Томск политехника институтини “Тоғ машиналари ва комплекслари” мутахассислиги бўйича тамомлаб, тоғ муҳандис-механиги касбини эгаллади.\nЎз меҳнат фаолиятини 1970 йилда Томск юқори қувватлар илмий-тадқиқот институтида катта муҳандис лавозимида бошлади.\n1972 йилдан бошлаб “ЎртаОсиёЛИТИнефт”да, кейинчалик нефт ва газ тармоғининг бирлаштирилиши ва қайта ташкил қилиниши давомида “O’ZLITINEFTGAZ” ОАЖда муҳандисликдан Бош директорнинг биринчи ўринбосари-Бош муҳандис лавозимигача бўлган йўлни босиб ўтди. Кўп йиллик иш фаолияти давомида Ўзбекистон Республикаси нефт ва газ саноати объектларини лойиҳалаштириш ва қуриш соҳасида юқори малакали лойиҳачи, тажрибали раҳбар сифатида хизмат қилди. Унинг раҳбарлиги остида йирик ғарб фирмалари фаол иштирок этган “Шимолий Ўртабулоқ”, Ғарбий Сибирь, Ўзбекистоннинг йирик нефт кони ҳисобланган “Мингбулоқ”, Бухоро нефтни қайта ишлаш заводи, Фарғона нефтни қайта ишлаш заводи, Шўртон газ-кимё мажмуаси каби йирик лойиҳалар ишга туширилди.\nУ бошқараётган лойиҳачилар жамоаси баъзи қийинчиликлар ва мураккабликларга қарамасдан даромад ва соф фойда бўйича юқори иқтисодий кўрсаткичларга эришди.\nВ.А.Атальянц раҳбарлиги остида лойиҳачилар кичик бўлимлари қуйидаги лойиҳаларни бажардилар ва амалга оширдилар:“Бухоро-Урал” газ қувурини кенгайтириш; “0-159 км майдонида Газли-Саримой” газ қувури; “Охангарон-Пунган-Шимолий Сўх ер остида газни сақлаш” газ қувури; “Газли-Когон” газ қувурини кенгайтириш; “Кўкдумалоқ НГККни жиҳозлаш”; “Жанубий Кемачи НГККни жиҳозлаш”; “Кўкдумалоқ кони қудуқларида газ кўтаргич ишлатиш тартиби”; “Сомонтепа конини жиҳозлаш”; “Арниёз нефт конини жиҳозлаш”; “Шўртон пропан-бутан аралашмалари (УПБС-3) қурилмасини ўрнатиш”; “Сургил конини жиҳозлаш”; “Денгизкўл конининг Хаузак ва Шоди майдонларини жиҳозлаш” ва бошқ.\nУнинг раҳбарлиги остидаги мутахассислар Устюрт ва Муборак газ-кимё мажмуалари қурилиши; синтетик ёқилғи (GTL) ишлаб чиқариш бўйича завод қурилиши; ГҚИЗ (газни қайта ишлаш заводи) ва Қандим конлари гуруҳини жиҳозлаш каби йирик объектларни лойиҳалашда иштирок этмоқдалар. Ўзбекистон ҳукуматининг муҳим топшириқларини ҳамда бошқа вазифаларни чуқур ва тўлиқ тушунган ва меҳнат жамоаси қизиқишларини инобатга олган ҳолда В.А.Атальянц ўз мажбуриятларига ишбилармонлик ва жавобгарлик билан ёндошиб, лойиҳалаш кичик бўлимлари ходимларини ишни юқори сифатда ва белгиланган муддатда бажаришга сафарбар қилади. Доимий равишда қурилиш объектларида иштирок этгани учун, лойиҳа ва қурилиш билан боғлиқ масалаларни зудлик билан хал қилади.\nЎзбекистон Республикаси нефт ва газ саноатининг ривожланишига қўшган улкан ҳиссаси учун В.А.Атальянц 1992 йилда Ўзбекистон Республикаси Фаҳрий ёрлиғи билан тақдирланди. Бухоро нефтни қайта ишлаш заводини лойиҳалаштиришдаги фаол иштироки учун эса тақдимоти 1998 йил Париж шаҳрида бўлиб ўтган нефт тармоғи лидери (раҳбари) олтин медали билан мукофотланди.\nУзоқ йиллик меҳнат фаолияти давомида тажрибали лойиҳачилар бўлиб етишган ва нефт-газ тармоғида муваффақиятли фаолият юритаётган бир неча авлод ёш мутахассисларни тайёрлади.\nҲозирги кунда ҳам В.А.Атальянц “O’ZLITINEFTGAZ” АЖда Бошқарув Раисининг биринчи ўринбосари-Бош муҳандис лавозимида ўз фаолиятини давом эттирмоқда.


Қирғизистонда тириклайин икки ёш бола ва она ёниб кетди\nҚирғизистонда она ва унинг икки фарзанди тириклайин ёнди. Қўшнилар оилавий можаролар туфайли ўз жонига қасд қилиш эҳтимолини айтишмоқда\nБишкек яқинида омборхона ёниб кетди, кейинчалик маълум бўлишича, унинг ичида онаҳамда 9 ва бир ярим ёшли икки нафар бола ҳам бор эди. Қўшниларнинг тахминларига қараганда, аёл қайнонаси билан ҳамиша низолашиб келгани учун ўз жонига қасд қилган бўлиши мумкин: чунки ёнаётган омборхона ичидан қулфланган эди.\nБишкек яқинида юз берган ёнғин оқибатида аёл ва унинг икки нафар вояга етмаган фарзанди ҳалок бўлди, болалардан бири 9 ёшда, иккинчиси бир ярим ёш эди. Ҳозирча ИИВ экспертиза натижалари ва ёнғин сабабларини расман эълон қилмади.\nБироқ, қўшнилар аёл ўз жонига қасд қилган бўлиши мумкинлигини назардан қочиришмаяпти. Аёл ёнғиндан аввал бир нечалитр бензин сотиб олган, шу билан бирга марҳума ва қайнонаси ўртасида мураккаб муносабатлар бўлган.\nҚўшнилар 12 феврал куни тахминан кундузги 15.00ларда ёнғинни пайқаб қолишган: уй омборхонаси ва гаражи ёнарди. Ҳодиса жойига ёнғинга қарши кураш хизмати ходимлари етиб келгунига қадар яқин атрофдаги уйларда истиқомат қилувчи аҳоли ўз кучлари билан алангани ўчиришга уринди. Улар омборхона ичида одамлар борлигини ҳаёлларига ҳам келтиришмаган.\n"Омборхонанинг ойнаси бор эди. Аланга авжга чиқарди, гаражнинг ичи берклиги кўриниб турарди, – дейди марҳуманинг қўшниси Атҳамжон Ярмуҳомедов. – Агар бақир-чақир бўлганида эди ёрдамга шошилардик. Бироқ бирор бир овоз эшитилмади".\nОила хақида қўшнилар илиқ фикр билдиришди, уларнинг айтишларича, эр-хотин Игорь ва Мээрим ўртасида ҳеч қачон жанжал чиқмаган. Уларнинг ҳар иккиси итоаткор эди, эрнинг онаси билан яшашарди. Эр ишларди, марҳума аёл болалар тарбияси билан машғул эди. Бироқ аёлнинг қариндошлари қайнона келин ўртасида муносабатлар яхши бўлмаганини айтишди.\nМарҳуманинг қўшниси Наталья Кравченконинг айтишича, аёл ёнғиндан аввалроқ бир неча литр бензин сотиб олган:\n"У хусусий қўллардан бензин сотиб олгани исботланди. Ундан кейин нима бўлганини ҳеч ким билмайди", - дейди қўшни аёл.\nЭрнинг қариндошлари барча айбловларни рад қилмоқда ва марҳумага нисбатан зулм қилинмаганини айтишмоқда. Милиция аёл ва унинг фарзандлари ўлими юзасидан тергов ишларини бошлаб юборди.


«Давлат бу клиникага лицензия берган, у эса ҳаммани алдади» — Адлия вазири - xabar.uz\n«Давлат бу клиникага лицензия берган, у...\nАдлия вазири Русланбек Давлетов Сенат ялпи мажлисидаги ҳисоботида «Гуанжо» клиникаси ҳақида эслаб ўтган ва фирибгарлик жиноятлари кескин ошиб кетганини айтган.\n«Фирибгарлик, киберфирибгарлик ҳозир авж оляпти. Янги молиявий пирамидалар пайдо бўляпти. Фуқароларимиз қимор ва бошқа таваккалчиликка асосланган ўйинлар учун жиноий жавобгарлик борлигини билиб туриб ҳам бу йўлдан қайтмаяпти. Биз аҳолимизда фирибгарлик, киберфирибгарликка қарши «иммунитет» пайдо қилишимиз керак. Алданиб қолмаслиги учун керакли маълумотни етказишимиз, осон даромад топиш илинжида тузоққа тушиб қолмаслиги чораларини кўришимиз керак», деган вазир.\nДавлетовнинг айтишича, фирибгарлик сўнгги 4 йилда 4 бараварга, (2018 йилда 6 483 та, 2019 йилда, 6 321 та, 2020 йилда 10 496 та, 2021 йилда 24 554 та), киберфирибгарлик эса сўнгги 3 йилда 8,3 бараварга кўпайиб, ҳозирда умумий жиноятчиликнинг қарийб 5 фоизига етган.\n«Иккинчи томондан, давлат органлари ҳушёр бўлиб, фирибгарлик ҳолатларининг олдини олиб бориши зарур. Яқиндаги битта хусусий клиника атрофидаги ҳолатларда, давлат бу клиникага лицензия берган, қонуний ишлашига ишонч билдирилган, мана энди бутун халқни алдагани маълум бўляпти», деган Адлия вазири.\nШунингдек, фирибгарлик содир этган ва зарарни тўлиқ тўламагани учун озодликдан маҳрум қилиш жазоси тайинланган шахслар жазони ўташ давомида тўлиқ зарарни қопламаган бўлса, шартли озод қилинмаслигини кўзда тутувчи қонун лойиҳаси ишлаб чиқилган.\nфирибгарлик киберхавфсизлик Адлия вазирлиги Русланбек Давлетов


ИШИДга қўшилмоқчи бўлган талаба Караулова ўз айбига иқрор бўлди\n“Сўроқ қилиш давомида Варвара Караулова айбини тан олди ва ҳозирда кўрсатма бермоқда”, деб хабар берди агентлик суҳбатдоши.\nМанбанинг таъкидлашича, талаба тергов ишларига кўмак бермоқда. Караулованинг ҳибсга олинишига у Туркиядан қайтганидан кейин ҳам ўзини ёллаган одамлар билан алоқани давом эттиргани сабаб бўлган.\nАввалроқ маълум қилингандек, Москванинг Лефортово туман суди олдини олиш чораси сифатида Карауловани ҳибсга олишга рухсат берган. Суд матбуот котиби Юлия Скотникованинг айтишича, қиз ўз исми ва фамилиясини ўзгартирган. Суд ҳужжатларида қиз Иванова Александра Павловна исми-фамилияси билан қайд қилинган.\nЎз навбатида ҳуқуқ-тартибот муассасаларидаги манба Карауловани ёллаганликда гумон қилинаётган шахс қидирувга берилганини маълум қилди. Бу Пенза вилоятида яшаган Илёс Бикмаев исмли шахс бўлган.\nАввалроқ ИШИД сафига қўшилмоқчи бўлган МДУнинг фалсафа факультети талабаси Варвара Караулова июнь ойида Туркияда Сурия чегарасини кесиб ўтмоқчи бўлганда Интерпол ҳамда турк махсус хизматлари саъй-ҳаракатлари билан қўлга олингани маълум қилинганди. Қиз 2015 йилнинг 27 майида ўқишга чиқиб кетиб, йўқолиб қолган. Қиз адвокатининг айтишича, у радикал ислом ғояларига берилиб кетган.


ФУҚАРОЛИК ПОЗИЦИЯСИ ШАКЛЛАНИШИДА - Ўзбекистон овози газетаси\nФУҚАРОЛИК ПОЗИЦИЯСИ ШАКЛЛАНИШИДА\nБОШЛАНҒИЧ ПАРТИЯ ТАШКИЛОТЛАРИ МУҳИМ ҲРИН ТУТАДИ\nЎзХДП Сирдарё вилоят кенгаши ҳамда Фуқаролик жамияти шаклланишини мониторинг қилиш мустақил институти вилоят бўлими ҳамкорлигида бошланғич партия ташкилотлари фаолиятини кучайтириш масалаларига бағишланган семинар-тренинг ташкил этилди.\nУнда бошланғич ташкилотлар билан ишлашнинг янги йўналишларини жорий этиш, етакчиларнинг сиёсий-ҳуқуқий билимларини ошириш билан боғлиқ масалалар атрофлича муҳокама этилди.\n— Ҳар бир сиёсий партия одамлар ичига кириб бориши, дастурий мақсадларини тарғибот қилиши, электоратни ўйлантираётган масалаларни изчил ўрганиши, уларни ҳал этиш бўйича муқобил таклифлар бериши лозим, — дейди ЎзХДП Сирдарё вилоят кенгаши раиси ўринбосари Маҳмуджон Нишонов. — Буни амалга оширишда бошланғич партия ташкилотлари муҳим ўрин тутади. Айни пайтда вилоятимиздаги 300 дан ортиқ бошланғич ташкилотга 14 мингга яқин партия аъзоси бирлашган. Биз ҳар бир бошланғич ташкилот билан алоҳида ишлаш, аъзоларнинг сиёсий-ҳуқуқий маданиятини шакллантиришга ҳаракат қиляпмиз. ЎзХДП Сирдарё, Боёвут, Гулистон туман ҳамда Янгиер шаҳар кенгашлари бошланғич партия ташкилотлари ишини такомиллаштиришда алоҳида фаоллик кўрсатмоқда. Бу эса мавжуд ижтимоий масалаларни чуқур ўрганиш, уларнинг ечими юзасидан партия гуруҳлари билан тизимли ҳамкорлик ўрнатиш имконини бермоқда.\nБугунги семинар-тренинг бу борадаги ишлар кўламини янада кенгайтириш, ўзаро тажриба алмашиш, шу орқали бошланғич ташкилотлар фаолиятини кучайтириш имконини беради, деб ўйлайман.\n— Кучли фуқаролик жамиятини сиёсий партияларнинг фаол иштирокисиз тасаввур этиб бўлмайди, — дейди Фуқаролик жамияти шаклланишини мониторинг қилиш мустақил институти Сирдарё вилоят бўлими раҳбари Солижон Қудратов. — Аҳолининг сиёсий-ҳуқуқий онгини юксалтириш, мамлакатда кечаётган сиёсий жараёнлардаги иштирокини таъминлаш, фаол фуқаролик позициясини шакллантиришда айнан сиёсий партияларнинг бошланғич ташкилотлари муҳим ўрин тутади. Шу боис институтимиз томонидан сиёсий партиялар билан ҳамкорликда бошланғич ташкилотлар ишини кучайтириш мақсадида тизимли равишда семинар-тренинглар ўтказилмоқда. Бундай тадбирлар натижасида бошланғич ташкилотлар фаоллиги ошиб, ёш ва ташаббускор етакчилар сафи кенгайиб бормоқда.\nСеминар-тренинг якунида илғор тажрибаларни оммалаштириш юзасидан тавсиялар берилди.\nЎзХДП Сирдарё вилоят кенгаши масъул ходими.


Имтиҳон | Azon.uz - Ахборот-таҳлилий портал\n1348 09:50 09.07.2019\nБир подшоҳнинг уч вазири бор эди. Кунларнинг бирида, подшоҳ уларни имтиҳон қилиш мақсадида ҳузурига чақирди. Вазирларга сарой боғидан ўзи учун сарҳил мева ва сабзавотлардан териб келишни буюриб, бу ишни ҳеч кимнинг кўмагисиз бажариш лозимлигини таъкидлади.\n“Подшоҳ амри вожиб” деганларидек, топшириқ моҳиятини англамасада уч вазир шу заҳотиёқ қўлига сават олиб боғ томон жўнаб кетди.\nБиринчи вазир ҳукмдорнинг кўнглини топиш мақсадида, энг сарҳил мева ва сабзавот билан саватини тўлдирди.\nИккинчиси эса “шоҳимиз барибир бу меваларни еб кўрмайди, шунчаки топшириқни ким тезроқ бажаришини кўрмоқчи”, деган фикрда шошилганича саватини хом-пишиқ аралаш мевалар билан тўлдирди.\nУчинчи вазир “Ҳукмдор сават ичида нима борлиги билан қизиқиб ҳам кўрмаса керак”, деган ўйда саватнинг остига барг ва ўтларни солиб, устига озгина мева териб қўйди.\nЭртаси куни султон ҳузурига борган вазирлар ҳукмдорнинг кейинги топшириғи қандай бўлишини кута бошладилар. Подшоҳ эса мулозимларга “вазирларни ўзлари терган мева тўла саватлари билан 30 кунга қамаб қўйинглар” дея буйруқ берди.


Тошкент ёғ-мой комбинати устав капиталини 2,6 млрд сўмга оширади\n“Тошкент ёғ-мой комбинати” ҳар бирининг номинал баҳоси 1750 сўм, умумий қиймати эса 2,6 млрд сўм бўлган 1526876 дона акцияни муомалага чиқаради. Бу ҳақда компания хабарида сўз боради.\nҚўшимча акцияларнинг чиқарилиши эвазига муассаса устав капиталидаги давлат улушини 51 фоизга қадар камайтиришни мақсад қилган. Айни пайтда мазкур кўрсаткич 63,16 фоизни ташкил этади.\nЎзбекистон Республикаси Президентининг 2015 йил 28 апрелда қабул қилинган “Иқтисодиётда хусусий мулкнинг улуши ва аҳамиятини ошириш чора-тадбирлари тўғрисида”ги қарорига асосан, мамлакатдаги етакчи ёғ-мой саноати муассасасининг бир қисм акцияларини хорижий инвесторларга сотиш белгиланган.\nПойтахт комбинати йилига 134 минг тонна уруғни қайта ишлаш қувватига эга. Муассасада пахта, соя, кунгабоқар ва махсар уруғларидан тозаланган ўсимлик ёғи, маргарин, техник ва озуқа қаттиқ ёғи (саломас), майонез, спрэдлар (ўсимлик ва жониворлар ёғи аралашмаси) ва бошқа ёғ-мой маҳсулотлари тайёрланади.


Жаҳонда 152 миллион нафар бола қулларча ишлатилмоқда - xabar.uz\nЖаҳонда 152 миллион нафар бола қулларча...\n12.06.2019 13:03 0 1205\nНигерияда асирликдан озод этилган болалар.\nФото: «UNICEF Nigeria»\nЖаҳон бўйича ёши етмаган 152 миллион нафар бола қулларча ишлатиляпти. Бу ҳақда «Дойче Велле» БМТнинг Болалар жамғармасига асосланиб хабар берди.\nЮНИСЕФ хомчўт қилишича, ана шунча боланинг 72 миллион нафари Африкада, 62 миллион нафари Осиёда яшайди. Болаларнинг 70 фоизидан кўпроғи қишлоқ хўжалиги ва ҳаёт учун хавфли шароитларда ишлатилмоқда.\nҒишт заводида ишловчи афғон қизи. Фото: «Синьхуа»\nЭксплуатация қилинаётган болалар сони 2000 йилдан 2016 йилгача оралиқда 100 миллион нафарга озайганди. Бироқ охирги уч йилда шу суръат сусайиб кетаётгани ЮНИСЕФни ташвишлантирмоқда.\nБолаларни меҳнат ботқоғидан халос қилиш учун мактаб таълимини кенгроқ жорий этиш ва ривожлантириш керак, дейишмоқда жамғарма вакиллари.\nболалар меҳнати ЮНИСЕФ\nХориж 25/09, 17:00\nЖамият 11/07, 12:11\nЎзбекистонда болаларни миграция таъсиридан ҳимоялаш бўйича лойиҳа ишга тушди\n«ЮНИСЕФ» ва «Ucell» сўровлар ўтказиш учун «U-Report» платформасини яратади


Йодланган тузни реализация қилишдан тушган маблағларнинг бир қисмини Ўзбекистон Республикаси Соғлиқни сақлаш вазирлиги ҳузуридаги “Саломатлик-3” лойиҳасини амалга ошириш Марказий бюросининг махсус ҳисоб рақамида жамлаш тартиби тўғрисидаги низомга ўзгартиришлар киритиш ҳақида\n"Salomatlik-3" loyihasini amalga oshirish markaziy byurosi\n1. 3-банднинг иккинчи хатбоши қуйидаги таҳрирда баён этилсин: “Микронутриентлар бўйича айланма маблағлар ҳисоби Марказий бюро томонидан АҚШ долларида қайд қилинади”.\n[ izohlar (0) ]\n× Izoh qoldirish uchun bu yerda avtorizatsiyadan o`ting\n2. 10-банд қуйидаги таҳрирда баён этилсин:\n“10. Жорий йил учун айланма маблағлар ҳажми 1 январь ҳолатига қуйидаги формула орқали аниқланади ва Марказий бюро томонидан хар йили тасдиқланади:\nЖАМ = (М х 3) х (МҚ/БК) ,\nЖАМ - жорий йил учун айланма маблағлар ҳажми (АҚШ долларида);\nМ - корхоналарга берилган микронутриентларнинг йиллик ўртача ҳажми (кг);\nМҚ - бир килограмммикронутриентнинг амалдаги қиймати (нархи) (сўм).\nБК - белгиланган курс (сўм)”.\n3. 13-банд қуйидаги таҳрирда баён этилсин:\n“13. Корхоналарга бериладиган микронутриентнинг қиймати (нархи) қуйидаги формула асосида ҳар ойнинг биринчи санасига аниқланади ва мазкур Низомнинг иловасига мувофиқ Ўзбекистон Республикаси Соғлиқни сақлаш вазирлиги томонидан тасдиқланади:\nМҚ-бир килограмммикронутриентнинг қиймати (нархи) (сўм);\nЖАМ- жорий йил учун айланма маблағлар ҳажми (АҚШ долларида);\nДт - тузни йодловчи микронутриентлар бўйичадебитор қарздорлик (АҚШ долларида);\nКт- тузни йодловчи микронутриентлар бўйича кредитор қарздорлик (АҚШ долларида);\nҲР - микронутриентлар ҳарид қилиш учун очилган махсус ҳисоб рақамдаги ҳамда уларни харид қилиш учун бошқа ҳисоб рақамга кўчирилган маблағларнингумумий қиймати (АҚШ долларида);\nМБО- Марказий бюро омборидаги тузни йодловчи микронутриентларнинг қиймати (АҚШ долларида);\nУС - Марказий бюро омборидаги тузни йодловчи микронутриентларнингмиқдори (кг);\nН - етказиб берувчи билан тузилган сўнги шартномадаги бир килограмм микронутриентнинг нархи (АҚШ долларида).\nБК - белгиланган курс (сўм);\nФормуладаги кўрсаткичлар қийматининг АҚШ долларидаги эквиваленти шу санага белгиланган курс бўйича қайта ҳисоблаш йўли билан аниқланади.”.\n4. 15-банддан иккинчи хатбоши чиқариб ташлансин.\n5. Илова мазкур ўзгартиришларнинг иловасига мувофиқ таҳрирда баён этилсин.\n6. Мазкур ўзгартиришлар Ўзбекистон Республикаси Савдо-саноат\nпалатаси ҳамда Хусусийлаштирилган корхоналарга кўмаклашиш ва рақобатни ривожлантириш давлат қўмитаси билан келишилган.\nЎзбекистон Республикаси Соғлиқни сақлаш вазирлиги, Молия вазирлиги ҳамда Марказий банки Бошқарувининг 2018 йил “___” ____________даги ________________-сон қарорига ИЛОВА\n1 Йодланган тузни реализация қилишдан тушган маблағларнинг бир қисмини Ўзбекистон Республикаси Соғлиқни сақлаш вазирлиги ҳузуридаги “Саломатлик-3” лойиҳасини амалга ошириш Марказий бюросининг махсус ҳисоб рақамида жамлаш тартиби тўғрисидаги низомга киритилаётган ўзгартиришлар Ўзбекистон Республикаси Соғлиқни сақлаш вазирлиги, Молия вазирлиги ҳамда Марказий банки Бошқаруви Доимий Ўзбекистон Республикаси Соғлиқни сақлаш вазирлиги, Молия вазирлиги ҳамда Марказий банки Бошқаруви\nSo`rovda ishtirok etish uchun bu yerda avtorizatsiyadan o`ting


Синалик ёш ҳунарманд – Сурхон тонги\nБош саҳифа / Таълим / Синалик ёш ҳунарманд\nМай 8, 2019\tТаълим Изоҳ қолдириш 663 Кўрилди\nТаълим соҳасидаги ноанъанавий дарс жараёнида ўқувчиларнинг иқтидорларини шакллантиришга ҳам жиддий эътибор қаратилмоқда. Албатта, иқтидори қўллаб-қувват-ланган ўқувчида фанларни ўзлаштириш билан бирга эркин, мустақил ижод қилиш кўникмаси шаклланади.\nДенов туманидаги 65-умумий ўрта таълим мактабининг 9-синф ўқувчиси Қодирова Малика тикувчилик, бичувчилик, расм чизишга қизиқади, турли мато, ёғоч, темир парчаларидан ўзига хос асарлар яратиш ҳадисини олган.\n— Маликанинг кўргазмасидан ўрин олган ранг-баранг ижодий ишлар Термиз шаҳрида бўлиб ўтган нуфузли I Халқаро бахшичиликсанъати фестивалида ҳам намойиш этиш учун танлаб олингани бежиз эмас, — дейди синф раҳбари Нуриддин Хайназаров. — Бу вилоятимизнинг чекка қишлоғида, аниқроғи Сина қишлоғида таҳсил олаётган ёшларимизнинг, мактаб жамоасининг ютуғи. Ўн кунга яқин давом этган фестивалда оддий қишлоқ қизи ясаган қўғирчоқлар, турли хил ёғоч, мева-сабзавот уруғларидан моҳирлик билан тайёрланган буюмлар нафақат воҳамиз, республикамиз, балки хорижлик санъат ихлосмандларида, меҳмонларда ҳам катта қизиқиш уйғотди.\nОлдинги Курсантлар – амалиётда


ҚУЛАЙ ВА САМАРАЛИ ХИЗМАТЛАР - Ўзбекистон овози газетаси\nМиллий матбуот марказида Ўзбекистон фермер, деҳқон хўжаликлари ва томорқа ер эгалари кенгаши раҳбарияти иштирокида «Фермер, деҳқон хўжаликлари ва томорқа ер эгаларини қўллаб-қувватлаш борасида ўтган давр давомида амалга оширилган ишлар» мавзуида матбуот анжумани бўлиб ўтди.\nМаълумки, 2018 йилда Ўзбекистон фермер, деҳқон хўжаликлари ва томорқа ер эгаларини қўллаб-қувватлаш жамғармаси ташкил этилган. Жамғарманинг мақсади фермер, деҳқон хўжаликлари ва томорқа ер эгалари ҳамда «Томорқа хизмати» МЧЖларни молиявий жиҳатдан қўллаб-қувватлашдан иборат.\nМатбуот анжуманида 2018 – 2019 йилларда жамғарма фермер, деҳқон хўжаликлари, томорқа ер эгалари ҳамда «Томорқа хизмати» масъулияти чекланган жамиятларини молиявий қўллаб-қувватлашга 305.9 миллиард сўм йўналтирилганлиги таъкидланди. Бунинг натижасида гидропоника усулидаги иссиқхоналар, интенсив боғлар, мева-сабзавотларни сақлаш учун совитиш тизимига эга омборлар қурилди. Биргина томорқа ер эгаларига 200,5 миллиард сўм имтиёзли кредит ажратилиб, 7499 хонадонда 172 гектардан иборат иссиқхона барпо этилди. Бундан ташқари, 1860 хонадонда 909 мингдан ортиқ зотдор парранда, қарийб 300 хонадонда 23 мингдан ортиқ асалари қутилари, 177 хонадонда 10 мингдан ортиқ қуён, 1127 хонадонда 18 мингдан ортиқ наслли қўй парваришланмоқда. Ушбу жараёнда 21 мингдан ортиқ янги иш ўрни яратилди.\nУшбу жамғарма икки йилдан буён юзлаб томорқа эгаларига турли йўналишлар бўйича кредитлар берди, эндиликда эса лизинг хизматлари кўрсатишни йўлга қўймоқда. Бунда жамғарма томорқа ер эгаларига ёки бошқа мулкдорларга мини-техникалар, мотокультиваторлар етказиб беради. Шу мақсадда ҳар бир вилоятга бир миллиард сўмдан маблағ ажратилмоқда. Жорий йилга келиб, боғларни лизингга бериш тизими режалаштирилган. Вазирлар Маҳкамасининг 2019 йил 30 январдаги «Оилавий тадбиркорликни қўллаб-қувватлаш дастурлари доирасида боғдорчилик, узумчилик ва иссиқхона хўжалигини ривожлантириш чора-тадбирлари тўғрисида»ги қарорига асосан интенсив боғ ва токзорлар барпо этиш, иссиқхоналар қуриш ишлари жамғарма томонидан амалга оширилиши ҳамда интенсив боғ, токзорлар ва иссиқхоналар жамғарма томонидан кредит ёки лизинг шартлари асосида берилиши белгилаб берилди.\nШунингдек, туманларда фойдаланилмай турган ерларда боғ яратилди. Аҳоли талаблари инобатга олиниб, ерлар лизинг асосида берилди. Бунда қилинган харажатнинг 30 фоизи олдиндан тўланади. Маблағнинг қолган қисми 3 йил давомида қоплаб берилади. Бундай амалиёт иссиқхоналарни лизингга беришда қўлланилиши режалаштириган.\nЎзбекисон фермер, деҳқон хўжаликлари ва томорқа ер эгалари Кенгашининг раиси ўринбосари, фермер, деҳқон хўжаликлари ва томорқа ер эгаларини қўллаб-қувватлаш Жамғармасининг ижрочи директори Тўлқин Сатторов тизимда олиб борилаётган бир қатор ишлар ҳақида гапирди:\n– 2018-2019 йилларда жамғарма томонидан кредит ажратиш мақсадида тижорат банкларига жойлаштирилган ресурслар жами 282,3 млрд.сўм бўлиб, ҳамкор банклар, яъни Агробанк 141,4 млрд.сўм (50 фоиз), Микрокредитбанк 43,2 млрд.сўм (15,4 фоиз), Халқ банки 97,16 млрд. сўм (34,6 фоиз) ўз кредит маблағларини ажратди. Биргина Самарқанд вилояти «Томорқа хизмати» МЧЖ ҳамда фермер хўжаликларига ажратилган улуш ва кредит эвазига эришилган натижаларга келадиган бўлсак, жамият томонидан ажратилган 14,8 ер майдони ҳудудида узумзор ва интенсив боғлар ташкил этилди ҳамда 2486 томорқа ер эгасига 33,3 млрд. сўм ажратилди, 1070 та янги иш ўрни яратилди. Ёки Андижон вилоятидаги «Дардоқ томорқа хизмати» МЧЖга 470,0 млн. сўм улуш ажратилган.\nТадбир доирасида жамғарманинг жорий йил учун ҳам бир қатор вазифалари белгилаб олинди. Жумладан, 2020 йилда Фарғона, Андижон ва Наманган вилоятларининг йигирмадан ортиқ туманида 31 қишлоқ хўжалиги кооперативи ташкил этилади. Ташкил этиладиган кооперативларга кам таъминланган ва ишсиз фуқароларни танлаб олиш ва бириктириш бўйича аҳоли бандлигига кўмаклашиш маркази томонидан рўйхат шакллантирилади. Мазкур рўйхатга кирган фуқаролар кооператив аъзолари сифатида иш билан таъминланади. Бу эса фуқароларнинг моддий фаровонлиги ошишига хизмат қилади.\n— Яқинда айнан фермер хўжаликлари ва томорқа ер эгалари, энди боғдорчиликка кириб келаётган мустақил деҳқонлар, жамоатчилик тузилмалари, соҳа мутахассислари ва кенг омма фойдаланиши учун. «Аҳоли томорқаларидан самарали фойдаланиш, ёпиқ ва очиқ майдонларда маҳсулот етиштириш» номли китоб чоп этилди. Қўлланмада ер эгаларининг экин майдонларидан самарали фойдаланиш ишларини тизимли ташкил этиш, деҳқон хўжаликлари ва томорқа ер эгаларида экин ўстириш, чорва ва парранда парваришлаш маданияти, уларни касалликлардан сақлаш каби муҳим чора-тадбирлар ўз аксини топган. Бутун республика бўйлаб, бепул тарқатилган услубий қўлланма албатта халқимизни янада моҳир, тадбиркор ва ўз ишининг устаси бўлишида ҳисса қўшади, – дейди Ўзбекистон фермер, деҳқон хўжаликлари ва томорқа ер эгалари Кенгаши раиси иш юритувчиси Жаҳонгир Раҳмонов.\nТадбир давомида, Жамғарма бундан кейинги фаолиятида рақамли иқтисодиётдан янада кенг ва самарали фойдаланиш, маълум даражадаги қоғозбозликларга барҳам бериш, фуқароларга қулайлик яратиш мақсадида масофавий, электронли ва архивлаш тизимлари йўлга қўйилаётгани ҳам таъкидлаб ўтилди.\nТадбир сўнгида оммавий ахборот воситалари вакиллари соҳага оид саволларга жавоб олди.


Saturday, 13 February 2016 19:33\nЎтган суҳбатимизда таъкидлаганимиздек, Ҳофиз Шерозийнинг аниқ маълумотларга асосланган асл таржимаи ҳоли ёки ўзининг тили билан айтилган мукаммал ва муфассал биографик маълумотлар мавжуд эмас.Хожа Ҳофиз ҳаёти ҳақидаги тасаввурларимиз тазкиралар маълумотларига асосланиб, уларнинг ҳам кўпгина қисми бир- бирини қайтардади. Баъзида эса тарихий маълумотлар ривоят тарзида оғиздан- оғизга ўтиб, афсона тусини олади.\nУ музаффарийлар ҳукмронлиги пайтида Форс ва Шероз мулкида яшаган, аммо ғурури баландлигидан ўткинчи дунёга бўйин эгмаган, такаллуфсиз ҳаёт кечирган.\n“...Ҳофиз билан ҳатто юзаки танишиб чиққан киши , шубҳасиз, икки ҳақиқатнинг гувоҳи бўла олади.\nБиринчиси, шоирлар ва мутафаккирлар ижодида бизни ҳайратга солаётган юксакликка инсон руҳи алақачон кўтарилган. Иккинчиси, қайси заминда ва қайси даврда ўсланлигидан қатъи назар, ҳақиқий шеърият чечаклари асло сўлмайди, деб ёзган эди таниқли рус шоири А.Фет.\nБуюк сўз санъаткори ўзининг оташин ҳис туйғулари, риндона кайфиятини ифодалаш учун ғазал шаклидан, унинг нозик ва нафис хусусиятларидан фойдаланди.\nЖаҳон миқёсида ном таратган буюк шоирлар, аввало, миллий замин ва муҳитда туғилади, улғаяди. Ўз ватанида ўз халқи томонидан эътироф эътилган улуғ адиб жаҳон адабиётига ҳам йўл олади, унда адабий шуҳрат қозониб, инсониятнинг дилкаш куйчиси бўлиб қолади. Ҳофиз ана шундай шоирлар сирасига мансубдир.18 аср охирларида Ҳофиз Шерозий Европа мамлакатлари ўқувчиларига таржима орқади кенг танилади. 19 аср бошидан эса Гётенинг " Шарқу Ғарб девони" китобининг "Ҳофизнома" бўлими туфайли жаҳон адабиётида муносиб ўрин эгаллади ва шуҳрат қозонади. Европа ўқувчиларини Ҳофиз ижодининг нимаси ҳайратга солди ва жаҳон шеърияти мухлислари қалбини нима забт этди?\nБиринчи навбатда, уларнинг ғазал жанрининг кенглиги, мазмунининг ранг-баранглиги, бойлиги, сўз маъносининг оҳангдорлиги, шаклининг янгилиги, шарқона нафис ҳиссиёт ва бадиий хусусиятлари ром этди. Кейинчалик улар бошқа шоирлар ғазалиёти билан танишишди ва уларни образли тизимидан ҳам битмас тугатмас эстетик завқ олдилар, аммо уларнинг ғазал жанри билан биринчи танишув қувончи, шавқ- завқи айнан Ҳофиз ғазалиёти билан боғлиқ бўлиб қолаверади.\nҲофиз ғазалларида шоирга хос эрксеварлик ва ҳурфикрлиликдан ташқари шундай гавҳарсифат дурдона байтлар мавжудки, уларда шоирнинг юракдаги энг пинҳоний, ўйноқи, жўшқин фикрлари, энг энг гўзал ҳис туйғулари акс этган.\nУнинг шеъриятида инсоният замиридаги ҳис- туйғулар, риндона кайфият касб этиб, эрксеварлик, дилкашлик, хайрихоҳлик каби фазилатлар улуғланади.\nАзизлар, радиомизнинг ҳаво тўлқинларидан йироқлашманг, эшиттиришимиз давом этади. Энди эса улуғ Ҳофизнинг гўзал бир ғазалини эътиборингизга ҳавола этамиз.\nОлмонияда тахминан 1830 йилларда романтизм мактаби унутила бошланди ва 1848 йилда эса мамлакатда ижтимоий, сиёсий ва иқтисодий ўзгаришлар зиёлиларнинг реализм томонга юзланишларига сабаб бўлди. Хулоса қилиб айтганда, олмон адабиёти Эмил Золя, Мопассан, Шопенгауэр, Нитце, Толстой ва Достоевский каби йирик адиблар нуфузи билан натурализм йўналишида етуклик йўлини излади. Аммо Гёте қўлига қалам олганидан бошлаб инсоният тақдири ҳақида фикр юритди ва инсон ҳаётини қаламга олди. У жаҳон адабиётининг ҳақиқий пешқадамларидан бири эди. Тадқиқотларнинг кўрсатишича, дарҳақиқат, Гёте жаҳон адабиёти ва санъати қасрининг йирик меъморларидан биридир. Эрон Ҳофизни ўстириб улғайттирган бўлса, Гётенинг "Шарқу Ғарб девони" Эронни безатди. Гёте Ҳофиздек улуғ шоир билан ошно бўлгани, унинг маънавий мадади туфайли дунё аҳлига манзур бўлган асарлар яратди.Ҳатто Андре Жит ҳам ўзининг икки эҳтиросини изҳор қилишини хоҳлаган пайтда айтар экан: "Ўзимни гўё Ҳофиз йиғинида сезаман."


Мазкур ҳужжат тураржой объекти манзили бўйича прописка қилинган вояга етган жисмоний шахсларнинг энергия ресурслари (электр энергияси ва газ) ва кўрсатилган сув таъминоти ва сув чиқариш хизматлари учун тўлов бўйича солидар жавобгарлигини жорий этди. Мазкур механизм 2018 йил 1 мартдан эътиборан амал қилишни бошлайди, дейилади Хусусийлаштирилган корхоналарга кўмаклашиш ва рақобатни ривожлантириш давлат қўмитаси расмий сайтида.\nМаълумот учун: Солидар жавобгарлик шуни англатадики, унга кўра кредитор мажбуриятларнинг ижро этилишини барча қарздорлардан биргаликда ёки улардан исталганидан, бунда ҳам тўлиқ, ҳам қарзнинг бир қисмини ижро этилишини талаб этишга ҳақли. Солидар қарздорларнинг бирига нисбатан тўлиқ ижрога эришилмаган ҳолда, кредитор тўлиқ ижро этилмаганни бошқалардан талаб қилишга ҳақли.\nМажбурий ижро бюроси истеъмолчиларга етказиб берилган энергия ресурслари юзасидан қарздорликни истеъмолчилар-солидар қарздорларнинг пластик карталарининг банк ҳисобварақларидан ҳар ойда сўзсиз тартибда ҳисобдан чиқаришга ҳақли. Ҳисобдан чиқаришнинг максимал суммаси бунда ЭКИҲнинг 2 баравари (шарҳ эълон қилинган санада – 344 480 сўм) миқдорида тасдиқланган.\nБундан ташқари, 1.05.2018 йилдан бошлаб барча қарздорлар, шу жумладан етказиб берилган энергия ресурслари, сув таъминоти ва сув чиқариш хизматлари юзасидан қарздорлар, шунингдек ижро ҳужжатлари бўйича қарздорлар умумфойдаланишдаги маълумотлар базасига киритилади. Унга киритилган қарздорлар (жисмоний ва юридик шахслар) қуйидаги ҳуқуқлардан маҳрум бўлади:\nа) йирик битимлар тузиш (“Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуннинг 83-моддаси, “Масъулияти чекланган ҳамда қўшимча масъулиятли жамиятлар тўғрисида”ги Қонуннинг 44-моддасига қаралсин);\nб) айрим хизмат турларини олиш:\nҲужжат Қонун ҳужжатлари маълумотлари миллий базасида эълон қилинган ва 15.02.2018 йилда кучга кирди.\nМазкур рукндаги бошқа мақолалар: « Пойтахтимиз маҳаллаларида бепул ҳуқуқий ёрдам йўлга қўйилади\tИчки ишлар вазирлиги: Адолат ва халқпарварлик фаолият мезонига айланади »


Хитой 2020 йилгача Марсга биринчи зондини юборади\n09:36 / 27.12.2016\nХитой 2020 йилгача Марсни тадқиқ қилувчи биринчи зондини учирмоқчи, деб айтилди Хитойнинг коинот тадқиқотлари бўйича "Оқ китоби"да.\n"Хитой 2020 йилгача Марсга орбитада тадқиқотлар ўтказиш учун биринчи зондини юборишни режалаштирмоқда", деб айтилди ҳужжатда.\nҲужжатда айтилишича, Хитой нафақат орбитадаги тадқиқотлар, балки Марс сиртига қўниш ва уни ўрганиш учун муҳим технологияларни ўрганмоқчи. Зонд шунингдек астероидларни, Юпитер сайёраси тизимини ўрганади.\nНоябрь бошида Хитой ўзининг энг кучли ракета-ташувчиси "Чанчжэн-5"ни муваффақиятли учирганди. Аввалроқ хитойлик олимлар уни Марсга зондни олиб чиқиш дастури доирасида қўлламоқчи эканликлари маълум қилинганди.\nХитой Марс зонд


НАТО Шарқий Европада янги олтита база ташкил қилади\n06 декабр 2020, Тошкент вақти: 06:37\nНАТО Бош котиби Йенс Столтенберг 5 февраль куни ташкилот Шарқий Европада олтита база ўрнатиш ва Россиянинг Украинадаги агрессиясига қарши 5 минг аскардан иборат тезкор гуруҳ тузишга розилик берганини билдирди.\nСтолтенберг Брюсселда ўтган НАТОга аъзо давлатлар мудофаа вазирлари йиғинидан сўнг ўтказилган матбуот анжуманида Франция, Италия, Испания, Польша ва Британия бу борада муайян мажбуриятларни ўз зиммасига олганини билдирди.\n“Биз зудлик билан Болгария, Эстония, Латвия, Литва, Польша ва Руминияда олтита кўп миллатли ҳарбий қўшинларни жойлаштириш тўғрисида қарор қабул қилдик”, деди НАТО Бош котиби.\nШу билан бирга НАТОнинг тезкор ҳаракат қилувчи қўшинлари сони ҳозирги 13 минг аскардан 30 минг аскарга кўпайтириладиган бўлди.\nНAТОнинг бу ҳaрaкaтлaри Россиянинг Қримни aннексия қилишигa жaвобaн Шaрқий Европa хaвфсизлигини кучaйтиришгa қaрaтилгaни aйтилмоқдa.\nБрюссел йиғинида НАТО Мудофаа вазирлари Россиянинг ўз ядровий стратегиясига ўзгартиш киритиб¸ исталган ҳарбий қарама-қаршиликда ядро қуролларидан фойдаланиш эҳтимолига йўл очиш уринишлари юзасидан жиддий хавотир билдирди.


Генерал-майор МДҲда 9 май тантаналари ҳақида: хотира бизни бирлаштиради\nЭкспертнинг сўзларига кўра, ҳарбий самолётларнинг намойиш парвозлари ёш авлодда катта қизиқиш уйғотиши мумкин.\nБугунги кундаги вазиятга қарамай, 9 май кунги Россиядаги парадни МДҲ мамлакатлари ҳам қўллаб-қувватлайди. “Офицеры России” умумроссия ташкилоти президиуми раиси, Россия қаҳрамони, генерал-майор Сергей Липовойнинг сўзларига кўра, барчани бирлаштирадиган жиҳат шу.\n"Ҳаво парадларини қуруқдаликларсиз ўтказиш - парад иштирокчиларини, айниқса фахрийларни хавф остига қўймаслик имконини беради", - деди Липовой Sputnik радиоси эфирида.\nПандемия туфайли 9 майда Ғалаба паради ўтказилмайди\nУнинг фикрича, ҳаво парадининг формати, шунингдек, Россия армиясининг қудратини намойиш этиш имконини беради.\nГенерал-майор шунингдек, ҳарбий самолётларнинг намойиш парвозларини ўтказиш ёш авлодда қизиқиш уйғотиши мумкинлигини қўшимча қилди.\nЭслатиб ўтамиз, 9 май куни Ўзбекистон бутун дунё билан биргаликда замонавий тарихдаги энг муҳим сана - фашистлар Германияси устидан қозонилган ғалабани нишонлайди. Республикада 9 май - Хотира ва қадрлаш куни.\nФашизмга қарши курашда 420 мингга яқин ўзбекистонлик қурбон бўлди, фронтга эса республиканинг бир ярим миллион фуқароси кетган.\nЎзбекистон у воқеалар хотираларига ҳурмат бажо келтиради, ҳар йили давлат ва жамоат ташкилотлари уруш фахрийлари ва фронт орти меҳнаткашларини қутлайди. Бундан ташқари, ҳеч бири эътиборсиз қолмаслиги мақсадида фахрийларга манзилли ёрдам амалга оширилади.\nГенерал-майор Липовой о парадах Победы в СНГ: память нас объединяет


Имомали Раҳмон Хатлоннинг табиий офатдан зарар кўрган ҳудудларига ташриф буюрди\nТожикистон Президенти Имомали Раҳмон сешанба, 15 июнь куни Хатлон вилоятига ушбу баҳорда тошқинлар ва кўчкилар оқибатида зарар кўрган ҳудудларга ташриф буюриш учун жўнаб кетди.\nМай ойида тошқин ёмғирлар натижасида Тожикистонда тўққиз киши ҳалок бўлди, улардан саккизтаси Хатлон вилояти аҳолиси.\nЭрталаб Имомали Раҳмон Жоми тумани (собиқ Куйбишев) Ифтихор жамоатидаги Новобод қишлоғига ташриф буюрди. 8 майдан 9 майга ўтар кечаси ушбу қишлоқда кўчкилар юз бериб, 100 гектардан зиёд қишлоқ хўжалиги майдонларини эгаллаб, 20 та уйни вайрон қилди.\nУшбу фавқулодда вазиятдан кейин ҳокимият кўчкидан зарар кўрган 20 та оилага ер участкалари ажратди. Фавқулодда вазиятлар қўмитаси маълумотларига кўра, 167 та уй хўжаликлари хавфсиз жойларга кўчирилган ва табиий офатлар оқибатларини бартараф этиш бўйича республика қўмитаси ушбу қишлоқ учун хавфсиз ҳудуддан 10 сотих ер ажратиш ва у ерда янги уйлар қуриш тўғрисида қарор қабул қилган.\nТожикистон Президенти матбуот хизматининг хабар беришича, бугун эрталаб Имомали Раҳмон «эгаларига топширишга тайёр бўлган биринчи уйларнинг калитларини топширди». Жабрланган аҳоли ҳанузгача вақтинчалик бошпана ва чодирларда яшамоқда. Расмийларнинг таъкидлашича, ҳукумат уларни янги уйларга кўчиб ўтгунча тўшак, кийим-кечак ва озиқ-овқат билан таъминлаган. Шу билан бирга, ушбу ҳудудда зарар кўрган баъзи аҳолининг айтишича, уларга уйларини тиклаш учун қурилиш материаллари берилмаган.\nШу вақт ичида жабрланганларга халқаро ташкилотлар ва маҳаллий хайр-эҳсончилар ёрдам беришди. Аввалроқ, тожик расмийлари USAID ва UNICEFдан ёрдам олганликларини айтган эди.\nАйни пайтда манбаларнинг хабар беришича, Имомали Раҳмон кейинчалик Кўлобга бориши керак, у ерда у табиий офатдан зарар кўрган ҳудудларни ҳам зиёрат қилади. Президент Кўлобга учишдан олдин табиий офатлар вилоят иқтисодиётига жиддий зарар етказган Вахш вилоятига ташриф буюради.\nДастлабки ҳисоб-китобларга кўра, 11 май куни минтақада тошқинлар ва ёмғирлар Кўлобдаги юзлаб уйларга зарар етказди, инфратузилманинг баъзи элементлари вайрон бўлди. Кейин зарар кўрган аҳолининг баъзилари фалокатдан кейин икки ҳафта давомида қурилиш материаллари шаклида ҳеч қандай ёрдам олмаганликларидан шикоят қилдилар.\nШу билан бирга, расмийлар ҳалокатли тошқин оқибатида ёрдам бериш учун жабрланганларга ҳам озиқ-овқат, ҳам қурилиш материаллари билан таъминлаётганликларини бир неча бор таъкидладилар. Ушбу жараённи ҳали тугатмаган маҳаллий ҳокимиятларнинг тахминларига кўра, Кўлобда 600 га яқин хонадон сув тошқини остида қолган ва ёрдамга муҳтож.\n11 май куни содир бўлган табиий офатлар мамлакатнинг жами 15 шаҳри ва вилоятига зарар етказди, дея хабар беради расмийлар. Сўнгра Фавқулодда вазиятлар қўмитаси вакиллари табиий офат асосан Хатлон вилояти ва республикага бўйсунувчи ҳудудларни қамраб олганини таъкидладилар.\nФEСнинг маълумотларига кўра, 2020 йилда мамлакатда содир бўлган табиий офатлар натижасида 41 та турар жой бинолари ва 102 та бошқа бинолар қисман вайрон бўлган. Ушбу ҳодисалар натижасида қишлоқ хўжалиги ерларининг 18,5 минг гектарида экинлар вайрон бўлди ва олтита кўприк бутунлай вайрон бўлди.\nТожикистон табиий офатларга қарши энг заиф мамлакатлардан бири ҳисобланади. 1992 йилдан 2020 йилгача 7 миллион киши тошқинлар, зилзила ва кўчкилар таъсирида бўлган ва мамлакат иқтисодиётига қарийб 2 миллиард доллар миқдорида зарар етказилган.


РАҚАМЛАР ОРТИДА ҲАЁТ БОР - Ўзбекистон овози газетаси\nРАҚАМЛАР ОРТИДА ҲАЁТ БОР\n· Ўтган йили вилоятда умумий қиймати 1,8 триллион сўм бўлган 577 ишлаб чиқариш ва хизмат кўрсатиш объекти ишга туширилди, инвестициялар ҳажми 1,7 баробар ошди.\n· Наманган вилоятини комплекс ривожлантириш учун 2,8 миллиард долларлик лойиҳаларни назарда тутадиган дастур ишлаб чиқилди. Унга кўра, вилоятда 2019-2020 йилларда 1 минг 400 дан ортиқ инвестиция лойиҳаси амалга оширилади, 1,1 миллиард долларлик хорижий инвестиция жалб қилинади. Бунинг самарасида 39 мингта доимий иш ўрни яратилади.\n· Вилоят туманлари марказини обод қилиш мақсадида ҳар бир туманга 20-25 миллиард сўмдан, “Обод қишлоқ” ва “Обод маҳалла” дастурларига киритилган қишлоқ ва маҳаллаларга қўшимча равишда 2 миллиард сўмдан маблағ ажратилиши қайд этилди.\n· Наманган шаҳрининг Юксалиш маҳалласи кейинги икки йилда бутунлай янги қиёфа касб этди. 2018 йилда бу ерда 588 хонадондан иборат 14 та 7 қаватли арзон уй-жой қурилиб, фойдаланишга топширилди.\n· Жорий йил охиригача яна 14 та шундай уй-жой қурилиб, хонадонлар сони 1 минг 176 тага етказилади. Шунингдек, ушбу ҳудудда Ички ишлар, Мудофаа, Фавқулодда вазиятлар вазирликлари ҳамда Миллий гвардия хизматчилари учун 8 та 5 қаватли турар жой биноси барпо этилмоқда.\n· Корея Республикаси билан ҳамкорликда ташкил этилаётган «Hyundai» автомобиль заводи ҳам шу ҳудудга яқин жойда барпо этилади.\n· 60 гектарга яқин қисми сақланиб қолган Ахсикент харобалари Фарғона водийсидаги энг катта археологик ёдгорликдир. Президентимиз топшириғига мувофиқ, 2017 йилда Ахсикент тарихий ёдгорлигини асраб-авайлаш ва тадқиқ этиш, унинг ҳаққоний тарихини яратиш бўйича улкан ишлар бошланди. «Ахсикент» археология мероси объектини муҳофаза қилиш ва тадқиқ этиш дирекцияси» давлат унитар корхонаси ташкил этилди.